text:
UMBUTO 5
Ngingenta Njani Nangihlushwa Ngulabanye Esikolweni?
BEWUNGENTA NJANI WENA?
Asewucabange nganasi simo: Melusi akafuni kuya esikolweni lamuhla. Akafuni kuya khona ngisho nakusasa. Ecinisweni Melusi akasafuni nje kuphindze alibeke esikolweni. Lenkinga yakhe icale etinyangeni letintsatfu letengcile ngesikhatsi lomunye umfundzi asakata emanga lamabi ngaye. Ngemuva kwaloko, wetsiwa amagama lamasha. Ngaletinye tikhatsi kuvele kuchamuke nje umfundzi ashayise Melusi kuphunyuke tincwadzi takhe tiwele phansi kube shengatsi loko kwenteke ngesiphosiso. Nobe kuvele umuntfu ngemuva kwaMelusi losesicunjini sebantfu amfuce ngemunwe nakatsi uyagucuka Melusi angaboni kutsi ngubani lona lomfucile. Itolo nje Melusi utfole umlayeto lonelunya ngentfo yebuchwepheshe lokwente simo saba sibi kakhulu . . .
Yini wena lebewungayenta kube bewunguMelusi?
CABANGISISA!
Unawo emandlana! Ecinisweni ungakhona kumelana nalokuhluphako ngaphandle kwekulwa naye. Ungakwenta njani loko?
TIBAMBE. LiBhayibheli litsi: “Silima siyabonakalisa nase sitfukutsele; kodvwa lohlakaniphile uyatibamba angatibonakalisi.” (Taga 29:11) Nawungabonakala nje wehlisa umoya, labo labakuhluphako bangaphelelwa ngemandla.
UNGATIPHINDZISELELI. LiBhayibheli litsi: “Ningabuyiseli kunobe ngubani lokubi ngalokubi.” (Roma 12:17) Kufuna kuphindzisela kungenta simo sibe sibi kakhulu.
UNGABI SENDZAWENI LETAKUBANGELA TINKINGA. LiBhayibheli litsi: “Umuntfu lohlakaniphile ingoti uyibona iseta, bese uyayibalekela.” (Taga 22:3) Yetama ngako konkhe lokusemandleni akho kungabi semkhatsini webantfu labatakubangela tinkinga futsi ungabi sendzaweni labangakuhlupha kuyo.
YENTA LOKO UMUNTFU LABEKANGAKAKULINDZELI. LiBhayibheli litsi: “Imphendvulo letfobekile icitsa intfukutselo.” (Taga 15:1) Lentfo ungetama ngisho nekuyenta lihlaya. Ake sitsi umuntfu utsi kuwe usidudla, ungavele nje utsi: “Kusho kutsi kusafanele ngitsi kuwehlisa kancane lomtimba!”
VELE NJE UTIHAMBELE. Nora loneminyaka lengu-19 budzala utsi: “Kutithulela kukhombisa kutsi uvutsiwe futsi unemandla kunalona lokuhluphako. Kukhombisa nekutsi uyakwati kutibamba
—lokuyintfo lona lohluphako lete yona.” —2 Thimothi 2:24.
BANI NEKUTETSEMBA. Imvamisa bantfu labahluphanako bayakwati kubabona labo labangatetsembi nalabangakwati kutilwela. Kantsi ngakulokunye, linyenti lebantfu labahluphako liphelelwa ngemandla nalibona kutsi uyatetsemba.
KHULUMA NALOTSITE. Lomunye lowake waba nguthishela utsi: “Bengivamise kukhutsata wonkhe muntfu lophatfwa kabi kutsi akhulume. Kukahle kakhulu kukhuluma, futsi kungaphindze kuvikele lomunye umuntfu kutsi angahlushwa.”


c: text/html

text:
SANDZISANCHAZO
Ngubani Mikhayeli Ingilosi Lenkhulu?
SIDALWA semoya lesibitwa ngekutsi nguMikhayeli akukhulunywa ngaso kakhulu eBhayibhelini. Noko-ke, lapho kukhulunywa ngaso khona, senta lokutsite. Encwadzini yaDanyela, Mikhayeli ulwa netingilosi letimbi; encwadzini yaJuda kutsiwa ubangisana naSathane; kuSembulo, usemphini naDeveli nemadimoni akhe. Ngekulwela bukhosi baJehova nekulwa netitsa taNkulunkulu, Mikhayeli uphila ngekuvumelana nelibito lakhe lelitsi
Ngaletinye tikhatsi labanye bantfu banemabito lamanyenti. Sibonelo saloku kutsi Jakobe abebitwa nangekutsi ngu-Israyeli, umphostoli Phetro kutsiwa nguSimoni. (Genesisi 49:1, 2; Matewu 10:2) Ngendlela lefananako, liBhayibheli libonisa kutsi Mikhayeli ngulelinye libito laJesu Khristu, ngembi nangemuva kwekuba aphile lapha emhlabeni. Ase sibone-ke kutsi imiBhalo ikufazela njani loko.
Ingilosi lenkhulu. LiVi laNkulunkulu litsi Mikhayeli “ingilosi lenkhulu.” (Juda 9) Loku kubonisa kutsi kute ingilosi lefanana naye. Liciniso likutsi, ligama lelitsi “ingilosi lenkhulu” eBhayibhelini lisetjentiswa kuJesu Khristu kuphela, hhayi kuletinye tingilosi. Ngetulu kwaloko, nguJesu losesikhundleni sengilosi lenkhulu. Lapho ikhuluma ngeNkhosi Jesu Khristu, incwadzi ya-1 Thesalonika 4:16 itsi: “INkhosi lucobo lwayo iyakwehla ezulwini ngelivi lenhlokomo, nangeliphimbo lengilosi lenkhulu.” Ngako-ke, livi laJesu lichazwa ngekutsi lengilosi lenkhulu. Ngaleso sizatfu lombalo ukhombisa kutsi Jesu nguye longuMikhayeli, ingilosi lenkhulu.
UMholi Welibutfo. LiBhayibheli litsi ‘Mikhayeli netingilosi takhe balwa nanyokangwenya; . . . akanye netingilosi takhe.’ (Sembulo 12:7) Ngako-ke, Mikhayeli unguMholi welibutfo letingilosi letetsembekile. Incwadzi yeSembulo iphindze ichaze Jesu njengeMholi welibutfo letingilosi letetsembekile. (Sembulo 19:14-16) Umphostoli Pawula naye ngalokucondzile utsi “iNkhosi Jesu, . . . ikanye netingilosi tayo letinemandla.” (2 Thesalonika 1:7) Ngaloko-ke, liBhayibheli likhuluma ngaMikhayeli “netingilosi takhe” naJesu ‘netingilosi takhe.’ (Matewu 13:41; 16:27; 24:31; 1 Phetro 3:22) Njengobe liVi laNkulunkulu lingasho ndzawo kutsi kukhona emabutfo lamabili etingilosi letetsembekile ezulwini
^ sig. 1 Kute utfole kwatiswa kabanti ngekutsi Mikhayeli uyiNdvodzana yaNkulunkulu, fundza Umbhukudvu 2, we-Insight on the Scriptures, emakhasi 393-4 leshicilelwe boFakazi BaJehova.

robotstxt: allowed

filter: keep


text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
2 Ngako-ke lahlani bonkhe bubi, bucili, kutentisa, umona, nayo yonkhe inhlobo yekunyundzela.
2 Njengetinswane, langatelelani lubisi lwelivi lolungakabhicwa nalutfo, kuze ngalo nitewukhulela ensindzisweni,
3 nangabe nje nibonile kutsi iNkhosi inemusa.
4 Njengobe nita kuloyo lolitje leliphilako lelaliwa bantfu, kodvwa lelikhetsiwe naleliligugu kuNkulunkulu,
5 nani njengematje laphilako nakhiwa nibe yindlu leyentiwe ngemoya, kuze nibe baphristi labangcwele khona nitewunikela imihlatjelo levumelana nemoya, naleyemukelekako kuNkulunkulu ngaJesu Khristu.
6 Ngobe umBhalo utsi: “Ngibeka litje lelikhetsiwe eSiyoni, litje lekusimisa lelisisekelo naleliligugu; kute umuntfu lokholwa kulo loyoke advumateke.”
7 Ngako uligugu kini ngobe niyakholwa; kodvwa kulabo labangakholwa, “lelitje lelaliwe bakhi seligucuke laba litje lekusimisa leliyinhloko,”
8 futsi selibe “litje lelibangela kukhubeka kanye nelidvwala leliwisanako.” Bayakhutjwa ngobe abalilaleli livi. Lesi ngiso siphetfo sabo.
9 Kodvwa nine “niluhlanga lolukhetsiwe, umbuso webaphristi, sive lesingcwele, nebantfu labayimphahla lekhetsekile, kuze kuyo yonkhe indzawo nimemetele buhle” baloyo lowanibita naphuma ebumnyameni nangena ekukhanyeni kwakhe lokumangalisako.
10 Ngobe nake nangabi bantfu baNkulunkulu, kodvwa nyalo senibantfu bakhe; nake nangaboniswa umusa, kodvwa nyalo senitfole umusa.
11 Bazalwane labatsandzekako, ngiyanincenga njengetihambi nalabahleti kwesikhashana eveni, kutsi nichubeke nibalekela tifiso tenyama letilwa nemphefumulo.
12 Gcinani kutiphatsa kwenu kukuhle emkhatsini webantfu, kuze kutsi nabanisola ngekutsi nibenti balokubi, batibonele bona imisebenti yenu lemihle, ngaloko bakhatimulise Nkulunkulu ngelilanga lakhe lekuhlola.
13 Ngenca yeNkhosi, titfobeni kubo bonkhe labasetikhundleni: Kungaba senkhosini njengobe iphakeme,
14 nobe kubabusi njengobe ibatfumile kuze bajezise labenta lokubi kodvwa babonge labo labenta lokuhle.
15 Ngobe intsandvo yaNkulunkulu ikutsi ngekwenta lokuhle, nibindzise kukhuluma lokulite kwebantfu labangenangcondvo.
16 Banini bantfu labakhululekile, ningayisebentisi inkhululeko yenu njengesaba sekwenta lokubi, kodvwa yisebentiseni njengetisebenti taNkulunkulu.
17 Hloniphani bantfu bato tonkhe tinhlobo, nitsandze bonkhe bazalwane, nesabe Nkulunkulu futsi nihloniphe emakhosi.
18 Tisebenti atitfobele baphatsi bato ngayo yonkhe inhlonipho lefanele, tingatfobeli labo labalungile nalabacabangelako kuphela, kodvwa nalabo lokumatima kubajabulisa.
19 Ngobe kuyancomeka nangabe umuntfu abeketelela kuhlushwa futsi aphatfwa kabi ngenca yekufuna kuba nanembeza lomuhle embikwaNkulunkulu.
20 Kuhle ngani kutsi ubeketelele kuphatfwa kabi ngobe wonile? Kodvwa nangabe ubeketelela kuhlushwa ngobe wenta lokulungile, loku kuhle kuNkulunkulu.
21 Ecinisweni nabitelwa kulendlela yekuphila, ngobe ngisho naKhristu wahlupheka ngenca yenu, wanishiyela sibonelo sekutsi nilandzele tinyatselo takhe edvute.
22 Akentanga sono, nekukhohlisa akutfolakalanga emlonyeni wakhe.
23 Naketfukwa akazange aphindzisele ngekwetfuka. Nangesikhatsi ahlushwa akazange asongele, kodvwa watibeka kuloyo lowehlulela ngekulunga.
24 Elugodvweni, yena wetfwala tono tetfu emtimbeni wakhe, kuze sitewukhululwa etonweni futsi siphile ngekulunga. “Naphiliswa nangemanceba akhe.”
25 Ngobe naninjengetimvu letidukako, kodvwa nyalo senibuyele kumelusi nembonisi wemiphefumulo yenu.
Tfumela
Tfumela
I-NEW WORLD TRANSLATION OF THE HOLY SCRIPTURES
1 Phetro 2
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
2 Kulawo malanga, Khesari Agustusi wakhipha umyalo wekutsi bonkhe bantfu labangephansi kwembuso wakhe batewubhaliswa,
2 (lokubhaliswa kwekucala kwentiwa ngesikhatsi Kwiriniyusi abusa eSiriya),
3 futsi bonkhe bantfu bahamba bayewubhaliswa, nguloyo naloyo waya edolobheni lakubo.
4 Josefa naye wesuka eNazaretha yaseGalile, waya eBhetlehema yaseJudiya, lobekulidolobha laDavide, ngobe abewemndeni waDavide.
5 Wahamba naMariya bayewubhaliswa. Ngaleso sikhatsi Mariya abesangumkakhe, futsi abesatawubeleka.
6 Nasebalapho, sefika sikhatsi sekutsi abeleke.
7 Watala indvodzana, yaba litibulo lakhe, futsi wayiphutsetela ngendvwangu wayibeka emkhombeni, ngobe bekute indzawo endlini yetivakashi.
8 Kuleso sifundza, kwakunebelusi lebebahlala ngephandle beluse imihlambi yabo ebusuku.
9 Ngekushesha ingilosi yaJehova yema embikwabo, futsi inkhatimulo yaJehova yabakhanyisela, besaba kakhulu.
10 Kodvwa lengilosi yatsi kubo: “Ningesabi! Ngobe ngiletse tindzaba letimnandzi letitawujabulisa bonkhe bantfu,
11 lamuhla, edolobheni laDavide nitalelwe uMsindzisi, iNkhosi lenguKhristu.
12 Naku lenitakubona: Nitawutfola luswane lugocotelwe ngendvwangu, lubekwe emkhombeni.”
13 Ngekushesha, lengilosi yabonakala seyikanye nelibutfo lasezulwini lelalidvumisa Nkulunkulu litsi:
14 “Akadvunyiswe Nkulunkulu losezulwini, futsi akube nekuthula emhlabeni kubantfu labemukelwa nguye.”
15 Nasetihambile letingilosi tabuyela ezulwini, labelusi bakhuluma bodvwa batsi: “Asambeni siye eBhetlehema, siyewubona loku lokwentekile, loko Jehova lasitjele kona.”
16 Bahamba ngekushesha, batfola Mariya kanye naJosefa, futsi lomntfwana abelele emkhombeni.
17 Nabambona lomntfwana, bakhuluma ngaloko lebebatjelwe kona ngaye.
18 Bonkhe labeva bamangala kakhulu ngaletintfo lebetikhulunywa ngulabelusi,
19 kodvwa Mariya watigcina engcondvweni tonkhe letintfo, futsi wazindla ngato.
20 Labelusi bancandzeka, badvumisa futsi babonga Nkulunkulu ngato tonkhe letintfo lebebativile nalebebatibonile, njengobe nje bebatjelwe tona.
21 Ngemuva kwemalanga lasiphohlongo, lokwakusikhatsi sekutsi lomntfwana asokwe, wabitwa ngekutsi nguJesu, njengobe ingilosi beyishito ngembikwekutsi Mariya atetfwale.
22 Kwatsi nakufika lilanga lekutsi bahlanjululwe ngekuvumelana neMtsetfo waMosi, bahamba naye baya eJerusalema bamletsa kuJehova,
23 njengobe nje kubhaliwe eMtsetfweni waJehova kutsi: “Onkhe ematibulo labafana ayawuba ngcwele kuJehova.”
24 Banikela umhlatjelo njengobe uMtsetfo waJehova wawutsi: “Ematuba lamabili nobe emavukutfu lamabili lasesemancane.”
25 Ngaleso sikhatsi, kwakukhona indvodza eJerusalema lebeyilungile futsi yesaba Nkulunkulu, libito layo kunguSimeyoni. Abemele sikhatsi sekudvudvutwa kwa-Israyeli, futsi umoya longcwele wawunaye.
26 Nkulunkulu abemembulele ngemoya longcwele kutsi abengeke afe angakamboni Khristu waJehova.
27 Aholwa ngumoya longcwele, weta ethempelini, futsi ngesikhatsi Jesu aletfwa batali bakhe kute bamentele loko lokwakufunwa nguMtsetfo,
28 wamtsatsa wamgona futsi wabonga Nkulunkulu watsi:
29 “Nkhosi Lephakeme, nyalo inceku yakho seyingafa ngekuthula njengobe nje washo,
30 ngobe sengimbonile loyo lotawuletsa insindziso,
31 loyo lomletsile kute abonwe bantfu bonkhe.
32 Ukukhanya lokutawususa bumnyama lobusetiveni, aletse nenkhatimulo kubantfu bakho, ema-Israyeli.”
33 Uyise nenina walomntfwana bamangala ngaletintfo letatikhulunywa ngaye.
34 Simeyoni wase uyababusisa, watsi kuMariya, unina walomntfwana: “Lalela, lona utawuba kuwa nekuvuka kwalabanyenti ka-Israyeli, futsi nanobe Nkulunkulu atawubakhombisa ngetibonakaliso kutsi unaye, bantfu batamkhuluma kabi,
35 kuze imicabango yalabanyenti yembulwe (umphefumulo wakho utawudzabuka, kube shengatsi uhlatjwa ngenkemba lendze).”
36 Kwakuna-Ana umphrofethikati, labeyindvodzakati yaFanuweli, wesive saka-Asheri. (Abesakhulile ngeminyaka futsi wahlala nendvodza yakhe iminyaka lesikhombisa ngemuva kwekushada.
37 Abesangumfelokati, aneminyaka lengemashumi lasiphohlongo nakune budzala.) Abeba khona njalo ethempelini, akhonta khona busuku nemini, azila kudla, futsi ancusa kuNkulunkulu.
38 Ngaleso sikhatsi weta futsi wabonga Nkulunkulu, wakhuluma ngalomntfwana kubo bonkhe lebebalindzele kukhululwa kweJerusalema.
39 Nasebakwente konkhe loko lokwakufunwa nguMtsetfo waJehova, bancandzeka babuyela edolobheni lakubo, eNazaretha yaseGalile.
40 Lomntfwana wachubeka akhula, aba nemandla, ahlakanipha, futsi umusa waNkulunkulu waba naye.
41 Minyaka yonkhe, batali bakhe bebahlale baya emkhosini weliPhasika eJerusalema.
42 Nasaneminyaka lelishumi nakubili, baya kulomkhosi njengobe bebahlale benta.
43 Kwatsi nasaphelile emalanga alomkhosi, babuyela emuva, kodvwa Jesu wasala eJerusalema, futsi batali bakhe abazange bakubone loko.
44 Bacabanga kutsi abesesicunjini lebebahambisana naso, bahamba lilanga lonkhe base bacala kumfuna etihlotjeni nakubontsanga yakhe.
45 Batsi nabangamtfoli lapho, babuyela eJerusalema futsi bamfunisisa.
46 Ngemuva kwemalanga lamatsatfu bamtfola ethempelini ahleti nebafundzisi, abalalele futsi ababuta nemibuto.
47 Bonkhe labo lebebamlalele bamangaliswa kucondza kwakhe kanye netimphendvulo takhe.
48 Ngako nabambona, batali bakhe bamangala, futsi unina watsi kuye: “Mntfwanami, kodvwa usentani? Mine neyihlo besikhatsateke kakhulu, sisolo sikufuna.”
49 Kodvwa yena watsi kubo: “Beningifunelani? Beningati yini kutsi kufanele ngibe sendlini yaBabe?”
50 Nanobe kunjalo, abazange bakucondze loko labekusho.
51 Wahamba nabo wabuyela eNazaretha, futsi wachubeka abalalela. Unina watigcina enhlitiyweni tonkhe letintfo.
52 Jesu wachubeka ahlakanipha, akhula, futsi atsandvwa nguNkulunkulu kanye nabantfu.
Tfumela
Tfumela
I-NEW WORLD TRANSLATION OF THE HOLY SCRIPTURES
Lukha 2
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
UMLANDVO WEKUPHILA
Kungeva Etindlebeni Akuzange Kungivimbe Kutsi Ngifundzise Labanye
Ngabhajatiswa nga-1941 nangineminyaka lengu-12 budzala. Bengisolo ngingawacondzi kahle emaciniso eliBhayibheli, kwate kwaba ngumnyaka wanga-1946. Kwenteka kanjani loku? Asengikucocele.
Nga-1910, batali bami batfutsela eCanada basuka eTbilisi, leseGeorgia, bafika bahlala endlini yelipulazi lesenkhangala dvutane nePelly, leseSaskatchewan, enshonalanga neCanada. Ngatalwa nga-1928, futsi ngiwekugcina kubantfwana labasitfupha. Babe wafa kusesele tinyanga letisitfupha kutsi ngitalwe, kantsi make yena wafa ngiseluswane. Lucy, longudzadzewetfu lomdzala, walandzela make, wafa aneminyaka lengu-17 budzala. Ngemuva kwaloko, malume lomncane Nick watsatsa mine kanye nebantfwana bakitsi wayohlala natsi.
Ngalelinye lilanga ngisemncane, umndeni wakitsi wangibona ngidvonsa umsila welihhashi lasepulazini. Betfuswe kutsi lelihhashi lingahle lingikhahlele, bangimemeta bafuna kutsi ngiliyekele, kodvwa ngachubeka ngilibambile. Bengibafulatsele, ngako angibevanga nabamemeta. Lokujabulisako kutsi angizange ngilimale, futsi kungalelolanga lapho umndeni wakitsi wabona khona kutsi ngichwale ngetindlebe.
Umngani wasekhaya wasikisela kutsi ngifundziswe nebantfwana labachwale ngetindlebe, ngako malume Nick wangibhalisa esikolweni sebantfwana lebebachwale ngetindlebe lebesiseSaskatoon, eSaskatchewan. Ngatsatfwa ngayohlaliswa endzaweni lebeyikhashane nemndeni wakitsi ngema-awa lambalwa, futsi ngenca yekutsi benginemnyaka lesihlanu budzala, bengesaba. Bengikhona kuvakashela umndeni wakitsi ngemaholide kanye nasehlobo nakuvalwe tikolwa. Ekugcineni, ngafundza lulwimi lwetandla futsi bengikujabulela kudlala nalabanye bantfwana.
INDLELA LENGAFUNDZA NGAYO LICINISO LELISEBHAYIBHELINI
Nga-1939, dzadzewetfu Marion, lobesekunguye lomdzala, washada naBill Danylchuck, futsi batsatsa mine nadzadzewetfu longuFrances kute basinakekele. Emndenini wakitsi baba bekucala kutsi bacoce naboFakazi BaJehova. Ngemaholide asehlobo, nangibavakashele, bebenta konkhe lokusemandleni abo kute bangicocele loko labakufundze eBhayibhelini. Ecinisweni, bekulukhuni kukhuluma nabo ngesizatfu sekutsi bebangalwati lulwimi lwetandla. Noma kunjalo, bebalubona lutsandvo lebenginalo ngetintfo letiphatselene naNkulunkulu. Ngabona kutsi indlela lebebenta ngayo tintfo beyihambisana naloko lokushiwo liBhayibheli, ngako bengihamba nabo nabayoshumayela. Ngekushesha nje, ngafuna kubhajatiswa, futsi ngaSeptember 5, 1941, Bill wangibhabhatisela emgconyeni wensimbi lobewugcwele emanti ladvonswe emseleni. Lamanti bekabandza mpo!
Nga-1946, ngesikhatsi semaholidi asehlobo, saya emhlanganweni wesifundza lobewuseCleveland, lese-Ohio, eMelika. Ngelilanga lekucala lemhlangano, bodzadzewetfu bebangibhalela emaphuzu kute ngihambisane neluhlelo lwemhlangano. Ngelilanga lesibili lemhlangano, ngajabula kakhulu nangitfola kutsi bekunelicembu lelulwimi lwetandla lebelinemhumushi. Ekugcineni, ngasengilujabulela luhlelo lwemhlangano futsi bekumnandzi kuva emaciniso laseBhayibhelini ngendlela lecacile!
KUFUNDZISA LABANYE LICINISO
Ngaleso sikhatsi, iMphi Yelive Yesibili beseyiphelile futsi kushisekela buve bekusezingeni lelisetulu. Nangibuya emhlanganweni, ngatimisela kutsi nangifika esikolweni ngitawumelela kukholwa kwami. Ngako ngayekela kushayela ifulegi indesheni kanye nekuhlabela ingoma yesive. Ngaphindze ngayekela kugubha emaholide kanye nekulandzela umtsetfo wesikolwa wekwenta tintfo telisontfo. Bothishela abazange bakujabulele loko futsi betama kungesabisa kanye nekungicambela emanga kute bangente ngishintje ingcondvo. Konkhe loku kwabangela kutsi labanye bafundzi badideke, kodvwa kwaphindze kwangivulela nematfuba ekufakaza. Bafundzi lebengifundza nabo boLarry Androsoff, Norman Dittrick, na-Emil Schneider ngekuhamba kwesikhatsi batinikela kuJehova futsi basamkhonta ngekwetsembeka ngisho nalamuhla.
Nangivakashele kulamanye emadolobha, ngiyaciniseka kutsi ngiyafakaza kubantfu labangeva etindlebeni. Nasi sibonelo, ecenjini lalabangeva etindlebeni leliseMontreal, ngafakaza kulelinye lijaha, lelingu-Eddie Tager, lebelisecenjini letigebengu. Eddie wachubeka akhonta ebandleni lelikhuluma lulwimi lwetandla eLaval, leseQuebec kwaze kwafika sikhatsi sakhe sekufa. Ngaphindze ngahlangana naJuan Ardanez lobekanjengebantfu baseBheriya, bekacwaningisisa kute abone kutsi loko lobekushiwo liBhayibheli kuliciniso yini. (Imis. 17:10, 11) Naye watinikela kuNkulunkulu futsi wakhonta ngekwetsembeka njengalomdzala ebandleni lase-Ottawa, lese-Ontario, waze wafa.
Nga-1950, ngatfutsela eVancouver. Nanobe ngikutsandza kufakaza kubantfu labangeva etindlebeni, kodvwa ngeke ngikukhohlwe loko lengakutfola nangifakaza kulomunye wesifazane lovako etindlebeni longuChris Spicer, lengahlangana naye esitaladini. Wavuma kutsi atfunyelelwe bomagazini njalo futsi wacela kutsi ngiyococa nendvodza yakhe, Gary. Ngako ngabavakashela ekhaya labo, futsi saba nencociswano lendze nabo sisebentisa kubhalelana emapheshana nasikhuluma. Sagcina ngalelolanga kubonana, kwate kwaba ngemuva kweminyaka lembalwa lapho ngamangala khona nabangibona emhlanganweni wesifundza lobowuseToronto, e-Ontario. Gary bekatobhajatiswa ngalelolanga. Loko kwangikhumbuta kubaluleka kwekuchubeka sishumayela ngoba asati kutsi imbewu yeliciniso iyomila kuphi futsi nini.
Ngemuva kwesikhatsi, ngatfutsela eSaskatoon. Nangifika lapho, ngahlangana nalomunye make lowangicela kutsi ngifundze liBhayibheli nemadvodzakati akhe lebekangemaphahla futsi bangeva etindlebeni, boJean naJoan Rothenberger. Lamantfombatane bekafundza esikolweni salabangeva etindlebeni nami lengafundza kuso. Ngekushesha nje, lamantfombatane lamabili acocela labanye lebekafundza nabo esikolweni loko bekakufundza eBhayibhelini. Ngekuhamba kwesikhatsi, labasihlanu eklasini labo baba boFakazi BaJehova. Lomunye wabo bekungu-Eunice Colin. Eunice ngacala kumbona kuleso sikolwa ngesikhatsi ngenta umnyaka wami wekugcina. Ngaleso sikhatsi, wanginika liswidi futsi wacela kutsi sibe bangani. Abetawuba ngumuntfu lobalulekile ekuphileni kwami, wagcina sekangumfati wami!
Ngalesikhatsi make wa-Eunice, eva kutsi sewucale kutadisha liBhayibheli, watjela thishelanhloko kutsi amente ayekele. Lothishela waze watsatsa tincwadzi takhe lebekatadisha ngato. Noma kunjalo, Eunice bekatimisele kutsi lutsandvo lwakhe ngaJehova lute kucala ekuphileni kwakhe. Ngesikhatsi afuna kubhajatiswa, batali bakhe batsi kuye: “Uke nje ube ngulomunye waboFakazi BaJehova, utawuhamba lakhaya!” Nakaneminyaka lengu-17, Eunice wahamba ekhaya, futsi lomunye umndeni waboFakazi lebewusedvutane wamtsatsa wayohlala naye. Wachubeka nekutadisha liBhayibheli futsi kamuva wabhajatiswa. Ngalesikhatsi sishada nga-1960, batali bakhe abazange bete emshadweni wetfu. Noma kunjalo, njengoba iminyaka beyichubeka, bagcina sebasihlonipha ngenca yetinkholelo tetfu kanye nendlela lebesikhulisa ngayo bantfwana betfu.
INDLELA JEHOVA LANGINAKEKELA NGAYO
Nanobe sikhubateke ngekungeva etindlebeni, sakhulisa bantfwana labasikhombisa, lokubafana labangakakhubateki njengatsi. Loku bekumatima, kodvwa saciniseka kutsi sibafundzisa lulwimi lwetandla kute sikhone kukhuluma nabo futsi sibafundzise liciniso leliseBhayibhelini. Bazalwane nabodzadze ebandleni basisita kakhulu. Nasi sibonelo, lomunye umtali wasibhalela umlayeto, asitjela kutsi lomunye webafana betfu bekakhuluma tinhlamba ekhatsi eHholweni leMbuso. Sakhona kuyisingatsa ngekushesha lenkinga. Emadvodzana etfu lamane, boJames, Jerry, Nicholas, naSteven bakhonta Jehova ngekwetsembeka nebafati babo kanye nemindeni yabo. Bobane bangemadvodza lamadzala elibandla. Ngetulu kwaloko, Nicholas nemkakhe Deborah babasiti ehhovisi lekuhumusha lulwimi lwetandla egatjeni laseBritain, kantsi Steven nemkakhe Shannan, babahumushi belulwimi lwetandla egatjeni laseMelika.
Emadvodzana ami lokungu-James, Jerry, kanye naSteven akanye nebafati bawo basekela umsebenti wekushumayela lowentiwa ngelulwimi lwetandla ngetindlela letahlukene
Nasekusele inyanga nje kutsi sihlanganise iminyaka lengu-40 sishadile, Eunice wabulawa ngumdlavuza. Bekangumuntfu lociniselako kuleto tikhatsi letimatima. Litsemba leluvuko lebekanalo, ngilo lebelimcinisa. Ngiyalilangatelela lelolanga lengiyophindze ngimbone ngalo.
NgaFebruary 2012, ngawa, ngephuka ingculu futsi kwacaca kutsi besengidzinga lusito. Ngako-ke ngahamba ngayohlala nendvodzana yami kanye nemfati wayo. Nyalo sesisebandleni lelulwimi lwetandla laseCalgary futsi solo ngingulomdzala. Ecinisweni loku kwekucala kutsi ngibe sebandleni lelulwimi lwetandla. Cabanga-nje! Kuyamangalisa kutsi ngiphumelele njani ebandleni lelikhuluma siNgisi kuyo yonkhe leminyaka, kusukela nga-1946. Jehova wasigcina setsembiso sakhe sekunakekela tintsandzane. (Hla. 10:14) Ngibabonga kakhulu labo lebebangibhalela emaphuzu, bafundze lulwimi lwetandla baphindze bangihumushele.
Kuliciniso kutsi ngaletinye tikhatsi bengike ngikhungatseke futsi ngifune kuyekela kuba nguFakazi ngobe bengingakuva loko lebekufundziswa, futsi bekubonakala kungatsi tidzingo tebantfu labakhubateke ngekungeva etindlebeni betinganakwa. Nanobe kunjalo, etikhatsini letinjalo, bengicabanga ngemavi aPhetro lawasho kuJesu latsi: “Nkhosi, singahamba siyephi? Ngobe nguwe lonemavi ekuphila lokuphakadze.” (Joh. 6:66-68) Njengebazalwane nabodzadze labanyenti labakhubateke ngekungeva etindlebeni lengakhula nabo, nami ngafundza kubeketela. Ngafundza kulindzela Jehova kanye nenhlangano yakhe futsi kwenta kwami kanjalo kwangizuzisa kakhulu. Nyalo senginekudla lokwanele kwekucinisa buhlobo bami naNkulunkulu lengikutfola ngelulwimi lwami futsi ngiyakujabulela kuba semihlanganweni yelibandla kanye nasemihlanganweni lemikhulu lechutjwa ngelulwimi lwetandla lwaseMelika. Ecinisweni, ngibe netikhatsi letijabulisako kanye nemphilo leyenetisako yekukhonta Jehova, longuNkulunkulu wetfu lomkhulu.


text:
May 22-28
JEREMIYA 44-48
Ingoma 70 Nemthantazo
Setfulo (3 imiz. nobe ngephansi)
UMCEBO LOSEVINI LANKULUNKULU
“Yekela ‘Kutifunela Tintfo Letinkhulu’”: (10 imiz.)
Jer 45:2, 3—Kucabanga lokuliphutsa kwaBharuki kwamenta wakhatsateka (jr-ZU 104-105 ¶4-6)
Jer 45:4, 5a—Ngemusa Jehova walungisa indlela Bharuki labecabanga ngayo (jr-ZU 103 ¶2)
Jer 45:5b—Kunaka tintfo letibalulekile kwenta Bharuki waphunyula (w16.07 8 ¶6)
-
Funisisa Umcebo EVini LaNkulunkulu: (8 imiz.)
Jer 48:13—Kungani bantfu bakaMowabi ‘bebayawuba nemahloni ngaKhemoshi’? (it-1-E 430)
Jer 48:42—Kungani loko Jehova lakubiketela ngaMowabi kucinisa kukholwa? (it-2-E 422 ¶2)
Lamavesi eliBhayibheli labekafundvwa kuleliviki angifundziseni ngaJehova?
Ngumaphi lamanye emaphuzu lengiwatfolile kulokufundvwa kweliBhayibheli kwaleliviki?
-
Kufundvwa KweliBhayibheli: (4 imiz. nobe ngephansi) Jer 47:1-7
TIMISELE EMSEBENTINI WEKUSHUMAYELA
Kucoca Nemuntfu Kwekucala: (2 imiz. nobe ngephansi) hf—Yakha sisekelo sekubuyela kuye.
Kubuyela Kulesicoce Naye: (4 imiz. nobe ngephansi) hf—Yakha sisekelo sekuphindze ubuyele kuye.
Sifundvo SeliBhayibheli: (6 imiz. nobe ngephansi) lv 199 ¶9-10—Kafishane sita umfundzi abone kutsi angacwaninga njani ngenkinga lanayo.
KUPHILA KWEMAKHRISTU
Ingoma 150
Bantfu Labasha—Ningatifuneli Tintfo Letinkhulu: (15 imiz.) Dlala i-video letsi “Young People Ask—What Will I Do With My Life?—Looking Back.”
Sifundvo SeliBhayibheli Selibandla: (30 imiz.) kr “Incenye 4—Kuncoba Kwembuso—Kuticalisa Ngalokusemtsetfweni Tindzaba Letimnandzi,” sehl. 13 ¶1-10
Buketa Lokucocwe Ngako Bese Usho Lokutawucocwa Ngako Evikini Lelilandzelako (3 imiz.)
Ingoma 17 Nemthantazo


text:
Indzaba 101: Jesu Uyabulawa
UYAYIBONA yini lentfo lembi leyentekako lapha? Jesu uyabulawa. Bamuphanyeke elugodvweni. Kushayelwe tipikili etandleni takhe nasetinyaweni. Bantfu bebangayenta kanjani intfo lenjena kuJesu?
Kungenca yekutsi labanye bantfu bebamenyanya. Uyati yini kutsi kwakubobani? Lomunye wabo kwakuyingilosi lembi lenguSathane Develi. Nguye lowabangela kutsi bo-Adamu na-Eva bangamlaleli Jehova. Sathane nguye futsi lowenta kutsi titsa taJesu tente lentfo lembi kangaka.
Nangembi kwekuba abetselwe, titsa takhe betisolo tenta tintfo letimbi kuye. Uyayikhumbula indlela lebamtsatsa ngayo nabefika ensimini yaseGetsemane? Tatibobani leto titsa? Kwakubaholi benkholo. Ase sibone kutsi kwentekani emuva kwaloko.
Ngesikhatsi Jesu atsatfwa ngulabaholi benkholo, baphostoli bakhe babaleka. Bamshiya kanye netitsa takhe ngenca yekutsi bebesaba. Kodvwa Phetro naJohane ababalekanga, kepha bebalandzela ngemuva kute babone kutsi kwentekani kuJesu.
Baphristi bayisa Jesu ku-Anasi, lowake waba ngumphristi lomkhulu. Abahlalanga sikhatsi lesidze lapho naJesu, kepha base bayesuka bamyisa kuKhayafase labengumphriti lomkhulu. Baholi benkholo labanyenti bebahlangene lapho.
Bebatekisa Jesu licala. Kwaletfwa bantfu kute batewufakaza emanga ngaJesu. Bonkhe baholi benkholo batsi: ‘Kufanele abulawe.’ Base bayamkhafulela futsi bamshaya ngetibhakela ebusweni.
Ngalesikhatsi konkhe loku kwenteka, Phetro abehleti ebaleni. Kwakungusebusuku, futsi kubandza, ngako-ke bantfu bebabase umlilo. Batsi basotsa umlilo, intfombatana letsite yabuka Phetro, yabese itsi: ‘Nalendvodza beyihamba naye loJesu!’
Phetro waphendvula watsi: “Cha! Angisiye.”
Kwaze kwaba tikhatsi letintsatfu solo bantfu batsi kuPhetro abenaJesu. Sikhatsi ngasinye, Phetro abekuphika loko. Lapho aphika kwesitsatfu, Jesu wagucuka wambuka. Phetro weva buhlungu kakhulu ngenca yekutsi ucambe emanga, futsi waphumela ngephandle wakhala kabuhlungu.
Njengoba lilanga liphuma ngaLesihlanu ekuseni, baphristi bamtsatsa Jesu bamyisa endzaweni yabo yekuhlangana. Befika bacoca ngekutsi batawumentani. Base bayamtsatsa bamyisa kuPhontiyu Philatu labengumbusi wesifundza saseJudiya.
Baphristi batjela Philatu batsi: ‘Lona ungumuntfu lomubi, ngako-ke kufanele abulawe.’ Ngemuva kwekubuta Jesu imibuto, Philatu wase utsi: ‘Angilitfoli licala kulomuntfu.’ Philatu wase utfumela Jesu kuHerodi Antipasi, labebusa sifundza saseGalile, kodvwa ahlala eJerusalema. Herodi naye akalitfolanga licala kuJesu, ngako-ke wambuyisela kuPhilatu.
Philatu abefuna kukhulula Jesu. Kepha titsa taJesu tona betifuna kukhululwe lesinye siboshwa lokwakutsiwa nguBharaba kunekutsi kukhululwe Jesu. Kwakusemini lapho Philatu akhiphela Jesu ngephandle, wase utsi kubantfu: ‘Nanso inkhosi yenu!’ Kepha baphristi labakhulu bamemeta ngentfukutselo batsi: ‘Msuse! Msuse! Mbetsele!’ Ngako-ke Philatu wase ukhulula Bharaba, futsi base bayamtsatsa Jesu baya kuyombulala.
NgaLesihlanu ntsambama, Jesu wabetselwa elugodvweni. Eluhlangotsini ngalunye lwakhe, kwakunaletinye tigelekece letimbili nato lebetibetselwe njengaye, kepha atibonakali lapha esitfombeni. Kusasele sikhatsi lesincane nje afe, lesinye saletigelekece satsi kuye: ‘Uze ungikhumbule embusweni wakho.’ Jesu wasiphendvula watsi: ‘Ngiyakwetsembisa kutsi utawuba nami ePharadisi.’
Akusiso yini setsembiso lesijabulisako leso? Uyalati yini lelipharadisi Jesu labekhuluma ngalo? Kantsi belikuphi lelipharadisi lelentiwa nguNkulunkulu ekucaleni? Lalisemhlabeni. Ngesikhatsi Jesu sekabusa ezulwini, utayivusa lendvodza, kute ijabulele kuphila ePharadisi emhlabeni. Akufanele yini kusijabulise loko?
Matewu 26:57-75; 27:1-50; Lukha 22:54-71; 23:1-49; Johane 18:12-40; 19:1-30.
Imibuto
- Ngalokuyinhloko ngubani lowabangela kufa kwaJesu?
- Baphostoli bentani ngalesikhatsi Jesu atsatfwa ayiswa kubaholi benkholo?
- Kwentekani endlini yaKhayafase, umphristi lomkhulu?
- Kungani Phetro ahamba, futsi abekhalelani?
- Ngemuva kwekuba Jesu sekaletfwe kuPhilatu, kungani baphristi labakhulu bamemeta ngekutfukutsela?
- Kwentekani kuJesu ngaLesihlanu ntsambama, futsi wasetsembisani lesigelekece lebesibetselwe elugodvweni eceleni kwakhe?
- LeliPharadisi Jesu abekhuluma ngalo liyoba kuphi?
Imibuto leyengetiwe
- Fundza Matewu 26:57-75.
Emalunga enkantolo lephakeme yemaJuda abonisa kanjani kutsi tinhlitiyo tawo betitimbi? (Mat. 26:59, 67, 68)
- Fundza Matewu 27:1-50.
Kungani singatsi kutisola kwaJudasi kwakungesiko kweliciniso? (Mat. 27:3, 4; Mak. 3:29; 14:21; 2 Khor. 7:10, 11)
- Fundza Lukha 22:54-71.
Yini lesiyifundzako lapho Phetro aphika Jesu ngalobusuku latsengiswa ngabo futsi waboshwa? (Luk. 22:60-62; Mat. 26:31-35; 1 Khor. 10:12)
- Fundza Lukha 23:1-49.
Yini Jesu layenta ngenca yebubi lobentiwa kuye, futsi yini lesingayifundza kuloko? (Luk. 23:33, 34; Rom. 12:17-19; 1 Phet. 2:23)
- Fundza Johane 18:12-40.
Yini leboniswa kutsi nakuba Phetro ahlushwa kwesaba bantfu ngaleso sikhatsi, kodvwa wabuye waba ngumphostoli lokhetsekile? (Joh. 18:25-27; 1 Khor. 4:2; 1 Phet. 3:14, 15; 5:8, 9)
- Fundza Johane 19:1-30.
Ngukuphi kulinganisela Jesu abenako macondzana nemcebo? (Joh. 2:1, 2, 9, 10; 19:23, 24; Mat. 6:31, 32; 8:20)
Emavi Jesu lawakhuluma ngembi kwekufa kwakhe, abonisa kanjani kutsi abencobile futsi wamelela bukhosi baJehova? (Joh. 16:33; 19:30; 2 Phet. 3:14; 1 Joh. 5:4)


text:
SEHLUKO 17
Umthantazo Ulilungelo Lelikhulu
1, 2. Yini lekwenta ucabange kutsi umthantazo usipho lesiligugu, futsi kubaluleke ngani kwati lokufundziswa liBhayibheli ngawo?
UMHLABA mncane kakhulu nawucatsaniswa nendzawo yonkhe. Nakabuka umhlaba, Jehova ubona bantfu betive tonkhe bafanana nelitfonsi lemanti ebhakedeni. (Tihlabelelo 115:15; Isaya 40:15) Ngisho noma sibancane kangakanani nasicatsaniswa nendzawo yonkhe, Tihlabelelo 145:18, 19 titsi: Jehova “usedvute nabo bonkhe labambitako, bonkhe labambita ngeliciniso. Wesutsisa kufisa kwabo bonkhe labamesabako, uyabeva nabakhalako, abasindzise.” Lelo lilungelo lelikhulu kakhulu! Jehova uMdali longusomandla ufisa kuba sedvute natsi futsi alalele imithantazo yetfu. Kuliciniso kutsi umthantazo ulilungelo futsi usipho lesiligugu sonkhe Jehova lasiphe sona.
2 Jehova utasilalela kuphela nasikhuluma naye ngendlela layemukelako. Singakwenta njani loko? Ase sicoce ngaloko liBhayibheli lelikushoko ngekuthantaza.
KUNGANI KUFANELE SITHANTAZE KUJEHOVA?
3. Kungani kufanele uthantaze kuJehova?
3 Jehova ufuna uthantaze, noma ukhulume naye. Sikwati njani loko? Sicela ufundze Filiphi 4:6, 7. Cabanga ngaleso simemo semusa. UMbusi wendzawo yonkhe unendzaba nawe futsi ufuna umtjele ngendlela lotiva ngayo kanye netinkinga takho.
4. Kuthantaza njalo kuJehova kubucinisa njani bungani bakho naye?
4 Umthantazo usisita sibe bangani baJehova labakhulu. Ngalesikhatsi bangani bavame kucoca ngalabakucabangako, ngalokubakhatsatako kanye nangendlela labativa ngayo, bungani babo buyakhula. Nasithantaza kuJehova kwenteka lokufanako. EBhayibhelini Nkulunkulu ukutjela loko lakucabangako, indlela lativa ngayo nangaloko latakwenta esikhatsini lesitako. Ungamtfululela sifuba sakho ngekutsi ukhulume naye ngaso sonkhe sikhatsi. Nawuchubeka ukwenta loku, bungani bakho naye butawukhula.—Jakobe 4:8.
YINI LOKUFANELE SIYENTE KUZE JEHOVA ASIVE?
5. Sati ngani kutsi akusiyo yonkhe imithantazo Jehova layilalelako?
5 Jehova uyilalela yonkhe yini imithantazo? Cha. Ngesikhatsi kusaphila umphrofethi Isaya, Jehova watjela ema-Israyeli kutsi: “Nome senenta imithandazo leminyenti kangakanani, ngingeke ngiyilalele. Tandla tenu tigcwele ingati.” (Isaya 1:15) Nasingakagadzi, singatikhandza senta tintfo letingasenta sikhweshe kuJehova lokungaba nemphumela wekutsi angayilaleli imithantazo yetfu.
6. Kubaluleke ngani kukholwa? Ungakhombisa njani kutsi uyakholwa?
6 Nangabe sifuna Jehova alalele imithantazo yetfu kufanele sikholwe kuye. (Makho 11:24) Umphostoli Pawula uyachaza: “Ngaphandle kwekukholwa ngeke kwenteke kutsi umuntfu amjabulise Nkulunkulu, ngobe loyo loya kuye kufanele akholwe kutsi ukhona nekutsi ubanika umvuzo labo labamfuna ngekutimisela.” (Hebheru 11:6) Kodvwa akukeneli kumane sitsi siyakholwa. Kudzingeka sikhombise kutsi siyakholwa ngekulalela Jehova onkhe malanga.—Fundza Jakobe 2:26.
7. (a) Kubaluleke ngani kutsi sititfobe futsi sihloniphe nasithantaza kuJehova? (b) Singakhombisa njani kutsi asigcini licala nasithantaza kuJehova?
7 Nasithantaza kuJehova kufanele sititfobe siphindze sihloniphe. Leni? Nakungatsiwa siyokhuluma nenkhosi noma namengameli, singafike sikhulume ngenhlonipho. Njengobe Jehova anguNkulunkulu Somandla, kufanele simhloniphe siphindze sititfobe kakhulu nasikhuluma naye. (Genesisi 17:1; Tihlabelelo 138:6) Lesikushoko kuJehova nasithantaza kufanele kusuke enhlitiyweni, singagcini licala ngekumane nje siphindzaphindze emagama lafanako.—Matewu 6:7, 8.
8. Nangabe kukhona lesikuthantazele, yini lenye lokufanele siyente?
8 Ngetulu kwaloko, nasithantazela lokutsite kufanele sente konkhe lokusemandleni kuze sihambisane naloko lesikuthantazele. Sibonelo saloko kutsi nangabe sithantazela tidzingo tetfu tamalanga onkhe kuJehova, akukafanele sivilaphe sigadze kutsi Jehova utasinika ngisho netintfo lesingakhona kutisebentela. Kufanele sisebente matima futsi semukele noma ngumuphi umsebenti lesingakhona kuwenta. (Matewu 6:11; 2 Thesalonika 3:10) Nangabe sithantaza kuJehova simcela asisite siyekele umkhuba lomubi, kufanele sikubalekele kuba sesimeni lesingasifaka esilingweni. (Kholose 3:5) Ase sicoce ngaleminye imibuto bantfu labavame kuyibuta mayelana nemthantazo.
IMIBUTO LEVAMILE LEMAYELANA NEMTHANTAZO
9. Kufanele sithantaze kubani? UmBhalo waJohane 14:6 usifundzisani ngemthantazo?
9 Kufanele sithantaze kubani? Jesu wafundzisa balandzeli bakhe kutsi bathantaze ‘kuBabe wetfu losezulwini.’ (Matewu 6:9) Waphindze watsi: “Mine ngiyindlela neliciniso nekuphila. Kute umuntfu lota kuBabe ngaphandle kwekutsi ete ngami.” (Johane 14:6) Ngaleso sizatfu nguJehova kuphela lokufanele sithantaze kuye futsi sithantaze egameni laJesu. Kusho kutsini kuthantaza egameni laJesu? Kusho kutsi kuze Jehova amukele imithantazo yetfu kudzingeka sisihloniphe sikhundla lesikhetsekile lasinike Jesu. Njengoba sifundzile, Jesu weta emhlabeni kute asisindzise esonweni nasekufeni. (Johane 3:16; Roma 5:12) Jehova uphindze wakhetsa Jesu kutsi abe ngumPhristi Lomkhulu kanye neMehluleli.—Johane 5:22; Hebheru 6:20.
10. Kufanele sibe sesimeni semtimba lesikhetsekile yini nasithantaza? Chaza.
10 Kufanele sibe sesimeni semtimba lesikhetsekile yini nasithantaza? Cha, Jehova akasho kutsi kufanele siguce, sihlale noma sime nasithantaza. LiBhayibheli lisifundzisa kutsi singathantaza sikunoma ngabe ngusiphi simo nangabe nje sikhombisa inhlonipho. (1 Tikhronike 17:16; Nehemiya 8:6; Danyela 6:10; Makho 11:25) Nasithantaza, Jehova akanaki simo semtimba wetfu kodvwa lokubaluleke kakhulu kuye kutsi sitfobeke. Singathantaza siphumisele noma sithantaze ngenhlitiyo ngisho noma sikuphi, noma nini, kungaba semini noma ebusuku. Nasithantaza kuJehova setsemba kutsi utasilalela ngisho noma ngabe kute lomunye losilalelako.—Nehemiya 2:1-6.
11. Ngutiphi tintfo lesingatithantazela kuJehova?
11 Yini lesingayithantazela? Singathantazela noma ngabe yini leyemukelekako kuJehova. LiBhayibheli litsi: “Kunobe yini lesiyicela ngekwentsandvo yakhe, uyasiva.” (1 Johane 5:14) Singatithantazela yini tintfo leticondzene natsi? Yebo. Kuthantaza kuJehova kufanele kufanane nekucoca nemngani lomkhulu. Singamtjela Jehova noma ngabe yini lesiyicabangako naloko lokusetinhlitiyweni tetfu. (Tihlabelelo 62:8) Singamcela kutsi asiphe umoya wakhe longcwele lonemandla ekusisita sente lokulungile. (Lukha 11:13) Singamcela Jehova nekutsi asiphe kuhlakanipha kuze sente tincumo letinhle futsi singathantazela emandla ekubeketelela bumatima. (Jakobe 1:5) Kufanele sicele Jehova asitsetselele tono tetfu. (Efesu 1:3, 7) Kufanele sithantazele nalabanye lokufaka ekhatsi imindeni yetfu kanye nemaKhristu lesikanye nawo.—Imisebenti 12:5; Kholose 4:12.
12. Yini lokufanele ihambe embili emithantazweni yetfu?
12 Yini lokufanele ihambe embili emithantazweni yetfu? NguJehova kanye nentsandvo yakhe. Kufanele simbonge ngenhlitiyo yetfu yonkhe ngako konkhe lasentele kona. (1 Tikhronike 29:10-13) Loko sikwati kahle ngoba ngesikhatsi Jesu asemhlabeni wafundzisa balandzeli bakhe kuthantaza. (Fundza Matewu 6:9-13.) Watsi kwekucala kufanele bathantazele kutsi ligama laNkulunkulu lingcweliswe, lokusho kuliphatsa ngendlela lengcwele. Jesu wabese utsi kufanele sithantazele uMbuso waNkulunkulu nekutsi intsandvo yakhe yentiwe emhlabeni wonkhe. Ngemuva kwekuthantazela letintfo letibaluleke kakhulu, Jesu watsi singabese siyatithantazela tidzingo tetfu. Sisuke sikhombisa kutsi yini lebaluleke kakhulu kitsi nasibeka Jehova kanye nentsandvo yakhe kucala emithantazweni yetfu.
13. Kufanele ibe midze kangakanani imithantazo yetfu?
13 Kufanele ibe midze kangakanani imithantazo yetfu? LiBhayibheli alisho. Imithantazo yetfu ingaba midze noma ibe mifishane kuye ngesimo lesikuso. Sibonelo saloko kutsi ungasho umthantazo lomfishane nasewutawudla, kodvwa ungathantaza sikhatsi lesidze nawubonga Jehova nobe umtjela ngetintfo letikukhatsatako. (1 Samuweli 1:12, 15) Asifisi kusho imithantazo lemidze ngoba sifuna kubukisa kubantfu njengoba kwenta labanye ngesikhatsi Jesu asemhlabeni. (Lukha 20:46, 47) Imithantazo lenjalo ayimjabulisi Jehova. Lokubalulekile kuJehova kutsi sithantaze ngalokusuka enhlitiyweni.
14. Kufanele sithantaze kangakhi futsi loko kusifundzisani ngaJehova?
14 Kufanele sithantaze kangakhi? Jehova usikhutsata kutsi sikhulume naye njalo. LiBhayibheli litsi: “Nichubeke nithantaza,” “phikelelani emthantazweni,” liphindze litsi: “Thandazani ningayekeli.” (Matewu 26:41; Roma 12:12; 1 Thesalonika 5:17) Jehova uhlala akulungele kusilalela. Singambonga onkhe malanga ngetipho lasipha tona nangekutsi uyasitsandza. Singaphindze simcele asicondzise, asinike emandla aphindze asidvudvute. Nasilitsatsa njengalelibalulekile lilungelo lekuthantaza kuJehova kufanele sisebentise sikhatsi lesisitfolako kuze sikhulume naye.
15. Kubaluleke ngani kutsi “amen” ekwephetseni umthantazo?
15 Kubaluleke ngani kutsi sitsi “amen” nasephetsa umthantazo? Ligama lelitsi “amen” lisho kutsi “noma kanjani” nobe “akube njalo.” Yindlela yekukhombisa kutsi lesikushoko kusuka enhlitiyweni futsi kuliciniso. (Tihlabelelo 41:13) LiBhayibheli litsi kuhle kutsi sitsi “amen” ekwephetseni kwemthantazo lesiwentelwa ngulomunye. Loku singakusho siphumisele noma sikusho ngenhlitiyo kuze sikhombise kutsi siyavumelana nalakushito.—1 Tikhronike 16:36; 1 Khorinte 14:16.
INDLELA JEHOVA LAPHENDVULA NGAYO IMITHANTAZO
16. Jehova uyiphendvula mbamba yini imithantazo yetfu? Chaza.
16 Jehova uyiphendvula mbamba yini imithantazo yetfu? Yebo uyayiphendvula. LiBhayibheli litsi ‘uyayiva imithandazo.’ (Tihlabelelo 65:2) Jehova uva imithantazo yetigidzi tebantfu aphindze ayiphendvule, loko ukwenta ngetindlela letinyenti.
17. Jehova utisebentisa njani tingilosi netikhonti takhe letisemhlabeni kuze aphendvule imithantazo yetfu?
17 Jehova usebentisa tingilosi netikhonti takhe letisemhlabeni kuze aphendvule imithantazo yetfu. (Hebheru 1:13, 14) Banyenti bantfu labathantazela lusito lwekucondza liBhayibheli, kwabese kutsi ngemuva kwesikhashana bavakashelwa BoFakazi BaJehova. LiBhayibheli liveta kutsi tingelosi tiyasita ekumemeteleni ‘tindzaba letimnandzi’ emhlabeni wonkhe. (Fundza Sembulo 14:6.) Ngetulu kwaloko, linyenti letfu like lathantaza kuJehova ngenkinga lelihlangabetene nayo noma ngalelikudzingako lase lisitwa ngulomunye webazalwane lesikholwa nabo.—Taga 12:25; Jakobe 2:16.
18. Jehova uwusebentisa njani umoya wakhe longcwele kanye neliBhayibheli kuze aphendvule imithantazo?
18 Jehova usebentisa umoya wakhe longcwele kuze aphendvule imithantazo yetfu. Nasithantazela lusito lwekubeketelela inkinga, angasebentisa umoya longcwele kuze asinike emandla futsi asicondzise. (2 Khorinte 4:7) Jehova uphindze asebentise liBhayibheli kuze aphendvule imithantazo yetfu aphindze asisite sente tincumo letihlakaniphile. Nasifundza liBhayibheli singatfola imiBhalo lengasisita. Jehova angaphindze asebentise umuntfu lesinaye emihlanganweni yebuKhristu kutsi asho imphendvulo letasikhutsata, nobe asebentise lomdzala ebandleni kuze avete liphuzu leliseBhayibhelini.—Galathiya 6:1.
19. Yini lengenta kubonakale shengatsi Jehova akayiphendvuli imithantazo yetfu?
19 Ngalesinye sikhatsi, ungatibuta kutsi, ‘Yini leyenta kutsi Jehova angayiphendvuli imithantazo yami?’ Khumbula kutsi nguye lowati sikhatsi lesikahle sekuphendvula imithantazo yetfu nekutsi kufanele ayiphendvule njani. Uyakwati lesikudzingako. Kungase kudzingeke sichubeke sithantaza kuze sikhombise kutsi sitimisele ngalesikushoko nekutsi sikholwa mbamba kuye. (Lukha 11:5-10) Ngalesinye sikhatsi Jehova uphendvula imithantazo yetfu ngendlela labesingakayigadzi. Sibonelo saloko kutsi singase sithantazele inkinga lesinayo kodvwa kunekutsi ayisuse, angasinika emandla ekuyibeketelela.—Fundza Filiphi 4:13.
20. Kubaluleke ngani kuchubeka sithantaza kuJehova?
20 Ase ucabange nje ngalelilungelo lelikhulu kangaka Jehova lasinike lona lekuthantaza kuye! Singaciniseka kutsi utasilalela. (Tihlabelelo 145:18) Ngetulu kwaloko, nasichubeka sithantaza kuJehova ngalokusuka enhlitiyweni bungani betfu naye buyacina.


text:
Indzaba 43: Joshuwa Uba Ngumholi
MOSI abefuna kuhamba nema-Israyeli nakaya eKhenani. Ngako watsi: ‘Ngicela kwewela ngiyewubona lelive lelihle lelingesheya kweJordane.’ Jehova watsi: ‘Sekwanele! Ungaphindze ukhulume nami ngalendzaba!’ Uyati kutsi kungani Jehova asho loku?
Kungenca yaloko lokwenteka ngalesikhatsi Mosi ashaya lidvwala ngendvuku. Khumbula phela kutsi yena na-Aroni abazange bamdvumise Jehova, futsi abazange babatjele bantfu kutsi kwakunguJehova lowenta kutsi kuphume emanti edvwaleni. Ngenca yaloku Jehova watsi angeke abavumele baye eveni laseKhenani.
Ngemuva kwetinyanga Aroni afile, Jehova watsi kuMosi: ‘Tsatsa Joshuwa ummise embikwa-Eleyazare umphristi, kanye nasesiveni sonkhe. Ubobatjela kutsi Joshuwa ngumholi wabo lomusha.’ Mosi wenta njengoba Jehova abeshito, njengoba ubona kulesitfombe.
Jehova watsi kuJoshuwa: ‘Cina ube nesibindzi, ngobe nguwe lotawungenisa ema-Israyeli eveni laseKhenani lengawetsembisa lona, futsi mine matfupha, ngiyawuba nawe.’
Ngako-ke Jehova watjela Mosi kutsi enyukele esicongweni seNtsaba iNebo leseveni lakaMowabi. Watsi nakefika entsabeni walibukisisa lelive lelihle laseKhenani lelingesheya kweMfula iJordane. Jehova watsi: ‘Leli-ke ngilo lelive lengaletsembisa bantfwana babo-Abrahama, Isaka naJakobe. Ngiyakuvumela kutsi ulibone, kodvwa angeke uwele kuyewungena kulo.’
Mosi wafike wafela eNtsabeni iNebo, aneminyaka lengu-120 budzala. Ngalesosikhatsi abecinile emtimbeni futsi nemehlo akhe abebona kahle. Bantfu beva buhlungu futsi bakhala ngenca yekutsi Mosi abefile. Kodvwa bajabula ngekuba naJoshuwa njengemholi wabo lomusha.
Numeri 27:12-23; Dutheronomi 3:23-29; 31:1-8, 14-23; 32:45-52; 34:1-12.
Imibuto
- Abobani lamadvodza lamabili leme naMosi kulesitfombe?
- Jehova watsini kuJoshuwa?
- Kungani Mosi anyukela eNtsabeni iNebo, futsi Jehova watsini kuye?
- Mosi wafa aneminyaka lemingakhi?
- Kungani bantfu beva buhlungu, futsi yini leyaphindze yabenta bajabula?
Imibuto leyengetiwe
- Fundza Numeri 27:12-23.
Ngumuphi umsebenti lomatima Joshuwa lawunikwa nguJehova, futsi kukhatsalela kwaJehova bantfu bakhe lamuhla kubonakala njani? (Num. 27:15-19; Imis. 20:28; Heb. 13:7)
- Fundza Dutheronomi 3:23-29.
Kungani Jehova angazange abavumele boMosi na-Aroni kutsi bangene eveni lesetsembiso, futsi ngusiphi sifundvo lesisitfola kuloku? (Dut. 3:25-27; Num. 20:12, 13)
- Fundza Dutheronomi 31:1-8, 14-23.
Emavi aMosi ekuvalelisa abonisa kanjani kutsi abesamukele ngekutitfoba lesijeziso lesivela kuJehova? (Dut. 31:6-8, 23)
- Fundza Dutheronomi 32:45-52.
Livi laNkulunkulu lingakutsintsa kanjani kuphila kwetfu? (Dut. 32:47; Lev. 18:5; Heb. 4:12)
- Fundza Dutheronomi 34:1-12.
Nakuba Mosi angazange abubone buso baJehova, kodvwa Dutheronomi 34:10 ububonisa kanjani buhlobo babo? (Eks. 33:11, 20; Num. 12:8)


text:
Platinum Sivula Emasango Libanga 9 Incwadzi Yathisela ePDF (perpetual licence)
"• Incwadzi lesezingeni lelisetulu lefaka wonkhe umtsetfo lokufuneka ulandzelwe kuSitatimende Yavelonkhe YeKharikhulamu nekuHlola
• Incwadzi lesezingeni lelisetulu lenetitfombe nemsebenti ekutfutfukisa umphumela nekukhutsa tabafundzi
• Incwadzi lesezingeni lelisetulu lenemsebenti losekela, usite bothishela ekongeni sikhatsi nekwenta umsebenti wabo ubelula ekufundziseni
• Incwadzi lesezingeni lelisetulu leyenta luhlolo lube yimphumelelo!
This eBook is in ePDF format, which enables you to:
• View the entire book offline on desktop or tablet;
• Search for and highlight text; and
• Add and edit personal notes directly in your eBook."


text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
3 Nangabe-ke navuswa naKhristu, chubekani nifuna tintfo letisezulwini, lapho Khristu ahleti khona ngesekudla saNkulunkulu.
2 Tingcondvo tenu atihlale tinake tintfo letisezulwini, hhayi letisemhlabeni.
3 Ngobe nafa, futsi kuphila kwenu kukuKhristu ebunyeni naNkulunkulu.
4 Kutawutsi ngesikhatsi Khristu, lokuphila kwetfu, entiwa abonakale, nani-ke nitawukwentiwa nibonakale kanye naye enkhatimulweni.
5 Bulalani emalunga emitimba yenu asemhlabeni, ekwenteni budlundlulu, kungcola, inkhanuko, sifiso lesibi, kanye nebukhali, lokukukhonta titfombe.
6 Lulaka lwaNkulunkulu lutawufika ngenca yetintfo letinjalo.
7 Nani benitiphatsa kanjalo endleleni lebeniphila ngayo ekucaleni.
8 Kodvwa nyalo kufanele nikulahle konkhe loku: lulaka, intfukutselo, bubi, kuhlambalata, nenkhulumo leyenyanyekako emilonyeni yenu.
9 Ningakhulumi emanga kulomunye nalomunye. Khumulani buntfu lobudzala kanye nemikhuba yabo,
10 nigcoke buntfu lobusha, lokutsi ngelwati lolungulonalona bentiwe bube busha ngekwemfanekiso waLoyo lowabudala.
11 Akekho umGriki nobe umJuda, kusoka nome kungasoki, umuntfu wetive, umSikithi, sigcili, nome umuntfu lokhululekile, kodvwa Khristu ungito tonkhe tintfo, futsi ukubo bonkhe.
12 Ngako-ke njengalabakhetsiwe baNkulunkulu, labangcwele nalabatsandzekako, gcokani luvelo, umusa, kutfobeka, umoya lophansi, nekubeketela.
13 Chubekani nibeketelelana futsi nitsetselelana ngekukhululeka ngisho nobe umuntfu anesizatfu sekukhonona ngalomunye. Njengobe Jehova anitsetselele ngekukhululeka, nani yentani kanjalo.
14 Kodvwa ngetulu kwato tonkhe letintfo, gcokani lutsandvo ngobe lusibopho lesiphelele sebunye.
15 Vumelani kuthula kwaKhristu kubuse tinhlitiyo tenu, ngobe ecinisweni nabitelwa kulokuthula emtimbeni munye, futsi banini ngulababongako.
16 Livi laKhristu aliphuphume kini kuko konkhe kuhlakanipha. Chubekani nifundzisana futsi nikhutsatana ngetihlabelelo, ngetingoma tekudvumisa, ngekuhlabela tingoma tekukhonta Nkulunkulu ngekubonga, nangekuhlabelela Jehova etinhlitiyweni tenu.
17 Nobe yini leniyentako ngelivi nobe ngetento, konkhe kwenteni egameni leNkhosi Jesu, ngayo nibonge Nkulunkulu longuBabe.
18 Bafati, tfobelani emadvodza enu ngobe loku kuhle eNkhosini.
19 Madvodza, chubekani nitsandza bafati benu futsi ningabatfukutseleli kakhulu.
20 Bantfwana, lalelani batali benu kuto tonkhe tintfo, ngobe loku kuyayijabulisa iNkhosi.
21 Bobabe, ningabatfukutselisi bantfwana benu kuze bangapheli emandla.
22 Tigcili, balaleleni kuto tonkhe tintfo labo labaniphetse emhlabeni, hhayi nabanibona kuphela, shengatsi nijabulisa bantfu, kodvwa ngenhlitiyo lecotfo nangekwesaba Jehova.
23 Konkhe lenikwentako kwenteni ngemphefumulo wonkhe kube shengatsi nentela Jehova, hhayi bantfu,
24 ngobe niyati kutsi lifa lelingumvuzo wenu nitalitfola kuJehova. Sebentelani iNkhosi, lenguKhristu.
25 Ngalokucinisekile loyo lowenta lokubi utawutfola umvuzo walokubi lakwentile, futsi ngeke kube nekukhetsa.
Tfumela
Tfumela
I-NEW WORLD TRANSLATION OF THE HOLY SCRIPTURES
Kholose 3
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
4 Ngako-ke mine siboshwa eNkhosini, ngiyanincenga kutsi nihambe ngendlela lefanele lubito lenabitwa ngalo,
2 ngekutfobeka lokuphelele nangemoya lomuhle, ngekucinisela, ngekubeketelelana ngelutsandvo,
3 futsi nikhutsalele kugcina bunye bemoya ngesibopho sekuthula.
4 Kunemtimba munye, nemoya munye, njengobe nje nangesikhatsi nibitwa nabitelwa etsembeni linye;
5 kuneNkhosi yinye, kukholwa kunye, nelubhabhatiso lunye;
6 kunaNkulunkulu munye longuYise wabo bonkhe bantfu, longetulu kwabo bonkhe, losebenta ngabo bonkhe, nakubo bonkhe.
7 Ngamunye wetfu waboniswa umusa waNkulunkulu ngelizinga Khristu lasinika ngalo lesipho.
8 Ngako kutsiwa: “Nakenyukela etulu watfumba titfunjwa; wasipha tipho letibantfu.”
9 Asho kutsini-ke emavi latsi ‘nakenyuka,’ akasho yini nekutsi wehlela etindzaweni letingephansi, lokusho umhlaba?
10 Loyo lowehla nguye kanye lowenyukela ngetulu kwawo onkhe emazulu, kuze aphelelise tonkhe tintfo.
11 Wasipha labanye baba baphostoli, labanye baba baphrofethi, labanye baba bavangeli, labanye baba belusi nebafundzisi,
12 kuze balungise labangcwele, bakhonte labanye, bakhe umtimba waKhristu,
13 sonkhe sidzimate sifinyelele ebunyeni bekukholwa nebelwati lolungulonalona lweNdvodzana yaNkulunkulu, sibe njengendvodza lekhule ngalokwenele, futsi sivutfwe ngelizinga leliphelele njengaKhristu.
14 Kufanele singasabi bantfwana, sijikijeleka shengatsi sijikijelwa ngemagagasi, siyiswa lena nalena ngiyo yonkhe imimoya yetimfundziso tekuyenga kwebantfu, ngebucili bekusebentisa emacebo ekudukisa.
15 Kodvwa ngekukhuluma liciniso, asikhule ngelutsandvo kuto tonkhe tintfo kuKhristu, loyinhloko.
16 Kuye, wonkhe umtimba uhlanganiswe ngekuvumelana, futsi wentiwa usebentisane ngawo onkhe emalunga lenta lokudzingekile. Nangabe lilunga ngalinye lisebenta kahle, loku kuba nesandla ekukhuleni kwemtimba njengobe utakha ngelutsandvo.
17 Ngako-ke loku ngiyakusho futsi ngiyakufakazela eNkhosini, kutsi kufanele ningasahambi ngendlela tive letihamba ngayo ekubeni bete kwato ingcondvo.
18 Tingcondvo tabo tisebumnyameni, futsi bakhashane nekuphila kwaNkulunkulu ngenca yekungati kwabo nangekuba butfuntfu kwetinhlitiyo tabo.
19 Abasadliwa ngunembeza, futsi sebatinikele ekutiphatseni lokubi kwekweyisa kuze bente yonkhe inhlobo yekungcola ngebukhali.
20 Kodvwa nine anizange nifundze kutsi Khristu unjena,
21 nangabe-ke namuva futsi nafundziswa nguye, njengobe liciniso likuJesu.
22 Ngako-ke kufanele nilahle buntfu lobudzala lobuvumelana nendlela lebenitiphatsa ngayo, naloboniwa tifiso letikhohlisako.
23 Kodvwa kufanele nichubeke nentiwe nibe basha emandleni enu ekucabanga,
24 nigcoke buntfu lobusha lobentiwa ngekuvumelana nentsandvo yaNkulunkulu ngekulunga nangebucotfo lobungibo.
25 Njengobe seniwalahlile emanga, nguloyo naloyo akakhulume liciniso kumakhelwane wakhe, ngobe singemalunga alomunye nalomunye.
26 Tfukutselani kodvwa ningoni; ningavumi kutsi lilanga lishone nisetfukutsele,
27 ningamniki Develi litfuba.
28 Lowebako akangasebi, kodvwa akasebente kamatima, ente lokuhle ngetandla takhe, kuze atewuba nalokutsite langakuhlephulela loweswele.
29 Akungaphumi ligama lelibolile emlonyeni wenu, kodvwa akuphume loko lokulungele kwakha kuye ngesidzingo, kuze kuniketwe lokulusito kulabo labalalele.
30 Futsi ningawudzabukisi umoya longcwele waNkulunkulu, loyo lenabekwa ngawo luphawu nilungiselelwa lilanga lekukhululwa ngenhlawulo.
31 Lahlani tonkhe tinhlobo tenzondo, intfukutselo, lulaka, umsindvo, nenkhulumo lehlabako, kanye nako konkhe lokulimatako.
32 Kodvwa nibophatsana ngemusa, nibe nesihawu, nitsetselelane ngekukhululeka njengobe nje naNkulunkulu anitsetselela ngekukhululeka ngaKhristu.
Tfumela
Tfumela
I-NEW WORLD TRANSLATION OF THE HOLY SCRIPTURES
Efesu 4
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
LOKUVELA EMTATJENI WETFU
I-“Eureka Drama” Yasita Labanyenti Kutsi Batfole Liciniso LeliseBhayibhelini
LELIGAMA lelitsi “Eureka!” lisho kutsi “Ngilitfolile!” Ngelikhulu lesi-19 leminyaka ngesikhatsi bantfu labanyenti bahamba bayewufuna ligolide eCalifornia, U.S.A., lamavi bekashiwo ngumuntfu losebenta emayini nakatfola ligolide. Nobe kunjalo, Charles Taze Russell kanye neBafundzi BeliBhayibheli batfola lokuncono kakhulu kuneligolide—liciniso leliseBhayibhelini, futsi bebatimisele kulihlanganyela nalabanye.
Ngelihlobo langa-1914, tigidzi tebantfu letisemadolobheni lamakhulu tahamba tayewubukela i-“Photo-Drama of Creation,” lokulifilimu lebelitsatsa ema-awa lasiphohlongo lebelentiwe yi-International Bible Students Association (I.B.S.A.). Njengobe belinetitfombe letinhle letinyakatako, naletinemibala lemihle, letichazwa ngendlela letsintsa inhlitiyo futsi kunemculo lomnandzi wetinsimbi, lelifilimu lelisekelwe eBhayibhelini belikhombisa tibukeli kusukela ekudalweni kwetintfo, ekudalweni kwebantfu kuze kube ngusekugcineni kwekuBusa kwaJesu Khristu Kweminyaka leyiNkhulungwane.
Kodvwa kutsiwani ngalabo labebahlala emadolobheni lamancane nasetindzaweni letisemakhaya? Kuze kube bete labalambele liciniso labashiyelwa ngephandle, nga-August 1914, i-I.B.S.A. yakhulula i-“Eureka Drama”
Ngisho nobe bebangaba bete umshini wekuveta titfombe nobe indvwangu yekubukelisa bhayisikobho, Bafundzi BeliBhayibheli bebangakhona kusebentisa lelifilimu lelimahhala etindzaweni tasemakhaya, bafinyelele emasimu lamasha ngemlayeto weMbuso. I-“Eureka X” lelalelwako bebangayilalela nome ngunini. Umshini wekudlala ema-slides e-“Eureka Y” bewungase usetjentiswe ngaphandle kwagesi, kusetjentiswa sibane lesitsite kuze kukhanyiswe lomshini. Umbiko lobewuku-Watch Tower yesiFinnish watsi: “Singakhombisa bantfu letitfombe ngisho nome ngukuphi.” Lawo mavi abeliciniso.
Esikhundleni sekucasha emahholwa lamakhulu ekubukelisa emabhayisikobho, Bafundzi BeliBhayibheli ngalokuvamile bebatfola tindzawo letimahhala lokufaka ekhatsi emakilasi, tinkantolo, titeshi tetitimela ngisho netindzawo letisemakhaya lamakhulu tekwemukela tivakashi. Lelifilimu belivame kubukeliswa ngephandle, kusetjentiswa lishidi lelikhulu lelimhlophe lebeligacwa enyangweni. Anthony Hambuch wabhala watsi: “Balimi bebenta indzawo levulekile ngasetihlahleni, lebeyinetihlalo letakhiwe ngetingodvo kuze bantfu bahlale futsi bajabulele loluhlelo.” Lelicembu le-“Eureka” belisebentisa inkalishi lokutsiwa yi-“Drama wagon” kute lilayishe tintfo talo, tikhwama kanye netintfo tekukhempa netekupheka.
Labo labebalalela i-“Eureka” bebasukela ecenjini lelincane lebantfu kuya emakhulwini. EMelika, bantfu labangu-400 babutsanela esakhiweni sesikolwa lesisedolobheni lelinebantfu labangu-150. Kuletinye tindzawo, labanye bantfu bebahamba emakhilomitha lasiphohlongo kuze bayobona i-“Eureka Drama.” Bomakhelwane baCharlotte Ahlberg waseSweden, labebabutsanele endlini yakhe lencane kute balalele loko lobekutsetjuliwe “batsintseka enhlitiyweni.” Bantfu labangaba ngu-1 500 babutsana kute babukele lelifilimu edolobheni lelikhashane lase-Australia lelinetimayini. I-Watch Tower yabika kutsi etikolweni letiphakeme nasemakolishi, “bophrofesa kanye nebantfwana besikolwa bebakhangwa nguletitfombe kanye nemarekhodi etfu lamnandzi.” I-“Eureka Drama” yayidvume ngisho nasetindzaweni letinetindlu tekubukelisa emabhayisikobho.
KUHLANYELA INHLANYELO YELICINISO
I-“Eureka Drama” yaba lithulusi lelihle “Emsebentini Wekwandzisa Emakilasi,” lapho khona Bafundzi BeliBhayibheli bebatfumela tikhulumi letitawucalisa emakilasi lamasha ekufundza. Ngeke sati kutsi bangakhi labayibukela i-“Eureka Drama.” Tincenye letinyenti tale-“Drama” betibukelwa kanyenti. Nobe kunjalo, nga-1915 ngemacembu langu-14 kuphela kulangu-86 labebukelisa le-“Drama” labebika njalo. Nayibika ngalamanani langakapheleli, ingcikitsi yekuphela kwemnyaka yakhombisa kutsi bantfu labangetulu kwesigidzi sebayibukele le-“Drama.” Bantfu labangaba ngu-30 000 bacela tincwadzi letisekelwe eBhayibhelini.
Kungenteka kutsi i-“Eureka Drama” ayizange ibe yincophamlandvo, kodvwa kusukela e-Australia kuya e-Argentina, kusukela eNingizimu Afrika kuya eBritish Isles, eNdiya naseCaribbean, kungenteka kutsi tigidzi talibona lelifilimu lelingafanani nalamanye. Labanyenti babo batfola liciniso leliBhayibheli leliligugu kwendlula ligolide futsi bebangababata batsi “Eureka!”
^ sig. 4 Fundza sihloko lesitsi “Lokuvela Emtatjeni Wetfu


text:
Indzaba 115: LiPharadisi Lelisha Emhlabeni
BUKA letihlahla letindze, letimbali letinhle kanye naletintsaba letiphakeme. Uyayibona kutsi yinhle kwani lendzawo? Buka indlela lenyamatane ledla ngayo esandleni salomfanyana. Ase ubuke nalamabhubesi kanye nalamahhashi leme lapha endleleni. Bewungeke yini wena ujabule nawungahlala endzaweni lefanana nalena?
Nkulunkulu ufuna kutsi wena uphile phakadze emhlabeni lolipharadisi. Akafuni kutsi uve buhlungu lobuviwa bantfu namuhla. Loku ngiko liBhayibheli lelikwetsembisa labo labatawuhlala epharadisi lelisha. Litsi: ‘Nkulunkulu lucobo lwakhe utawuba nabo. Sekuyawubate kufa, noma kukhala, noma buhlungu. Ngoba kwekucala sekwendlulile.’
Jesu utawucinisekisa kutsi lonkhe lolushintjo lolumangalisako luyenteka. Uyati yini kutsi uyawukwenta nini loko? Uyawukwenta ngemuva kwekuba asasuse bonkhe bubi lobusemhlabeni, kanye nebantfu labangakalungi. Khumbula, ngalesikhatsi Jesu aselapha emhlabeni, welapha bantfu tonkhe tinhlobo tekugula, waze ngisho wavusa nalabafile. Jesu abenta letintfo kuze akhombise loko latakwenta emhlabeni wonkhe nasekabusa njengeNkhosi yeMbuso waNkulunkulu.
Uyabona kutsi kutawube kumnandzi njani epharadisi lelisha emhlabeni! Jesu kanye nalabo labakhetsile, batawubusa basezulwini. Lababusi bayawunakekela wonkhe umuntfu emhlabeni futsi bayociniseka kutsi bonkhe bantfu bayajabula. Ase sibone kutsi yini lokufanele siyente kuze siciniseke kutsi Nkulunkulu uyosinika kuphila lokuphakadze emhlabeni lomusha lolipharadisi.
Sembulo 21:3, 4; 5:9, 10; 14:1-3.
Imibuto
- Ngutiphi timo liBhayibheli lelitsi sitatijabulela ePharadisi lasemhlabeni?
- LiBhayibheli libetsembisani labo labatawuhlala ePharadisi?
- Jesu utawulenta nini lonkhe lolushintjo lolumangalisako?
- Ngalesikhatsi Jesu alapha emhlabeni, yini layenta kuze akhombise loko abetakwenta nase ayiNkhosi yeMbuso waNkulunkulu?
- Yini Jesu nalabo labayobe babusa naye ezulwini labayociniseka ngayo nasebabusa umhlaba?
Imibuto leyengetiwe
- Fundza Sembulo 5:9, 10.
Kungani singaciniseka kutsi labo labayobe babusa umhlaba Iminyaka leyiNkhulungwane, bayoba ngemakhosi nebaphristi labanesihawu kanye nemusa? (Ef. 4:20-24; 1 Phet. 1:7; 3:8; 5:6-10)
- Fundza Sembulo 14:1-3.
Kukhombisani kutsi ligama leYise neleliWundlu libhalwe emabuntini alabangu-144 000? (1 Khor. 3:23; 2 Thim. 2:19; Semb. 3:12)


text:
SIFUNDVO 15
Labadzala Balisita Njani Libandla?
Enhlanganweni yetfu kute befundisi lababhadalwako. Kunaloko, kukhetfwa babonisi kutsi ‘beluse libandla laNkulunkulu’ njengobe bekwentiwa njalo ngesikhatsi kucaliswa libandla lebuKhristu. (Imisebenti 20:28) Labazalwane labanebuhlobo lobuhle naJehova bacondzisa libandla futsi baleluse “hhayi ngekucindzetelwa, kodvwa ngekutitsandzela; hhayi ngekufuna kutizuzisa, kodvwa ngekutimisela.” (1 Phetro 5:1-3) Ngumiphi imisebenti labasentela yona?
Bayasinakekela baphindze basivikele. Labadzala belibandla bayasicondzisa baphindze basite libandla kutsi lihlale lisondzele kuJehova. Ngesizatfu sekutsi bayacaphela kutsi Nkulunkulu ubanike lomsebenti lobalulekile, labadzala abatiphakamisi, kodvwa bayasisekela kute sijabule. (2 Khorinte 1:24) Labadzala betama kwati lilunga ngalinye lelibandla njengobe nemelusi anakekela imvu ngayinye ngesineke.—Taga 27:23.
Basifundzisa indlela yekwenta intsandvo yaNkulunkulu. Liviki ngalinye labadzala bayacondzisa emihlanganweni yelibandla kute bacinise kukholwa kwetfu. (Imisebenti 15:32) Lamadvodza lakhutsele aphindze acondzise nasemsebentini wekushumayela, asebente natsi futsi asiceceshe kuto tonkhe tincenye talomsebenti.
Bayasikhutsata njengebantfu ngabanye. Kute basisite sicinise buhlobo betfu naJehova, labadzala bayasivakashela emakhaya etfu nobe bacoce natsi eHholweni leMbuso kute basisite baphindze basidvudvute ngemiBhalo.—Jakobe 5:14, 15.
Ngetulu kwekwenta imisebenti yelibandla, labadzala baphindze bente nemisebenti yekutiphilisa neyekunakekela imindeni yabo, futsi loko kudzinga sikhatsi sabo lesinyenti. Kufanele sibahloniphe labazalwane labasebenta kamatima.—1 Thesalonika 5:12, 13.
Uyini umsebenti walabadzala ebandleni?
Labadzala belibandla bakhombisa njani kutsi bayasikhatsalela?


text:
SANDZISANCHAZO
Ligama Lelitsi “Umphefumulo” Nalelitsi “Umoya”—Mbambambamba Asho Kutsini?
NAWUVA ligama lelitsi “umphefumulo” nalelitsi “umoya” yini lefika engcondvweni yakho? Labanyenti bacabanga kutsi lamagama asho intfo lengabonakali nobe lengafi lengekhatsi emitimbeni yetfu. Bacabanga kutsi nasifa lencenye lengabonakali iyaphuma ishiye umtimba ichubeke iphila. Njengobe lenkholelo ivame kangaka, labanyenti bayetfuka nabafundza kutsi loko akufundziswa liBhayibheli. Ngekusho kweliVi laNkulunkulu, uyini umphefumulo, futsi uyini umoya?
LIGAMA LELITSI “UMPHEFUMULO” NJENGOBE LISETJENTISIWE EBHAYIBHELINI
Kwekucala, cabanga ngemphefumulo. Utawukhumbula kutsi ekucaleni liBhayibheli lalibhalwe ngesiHebheru nesiGriki. Nababhala ngemphefumulo, babhali beliBhayibheli basebentisa ligama lesiHebheru lelitsi neʹphesh nelesiGriki lelitsi psy·kheʹ. Lamagama omabili avela tikhatsi letingu-800 emiBhalweni, futsi i-New World Translation iwahumushe ngekutsi “umphefumulo.” Nawufundza ngeligama lelitsi “umphefumulo” nobe “imiphefumulo” eBhayibhelini, kuvele kucace kutsi leligama lisho (1) umuntfu, (2) silwane nobe (3) kuphila kwemuntfu nobe kwesilwane. Ase sifundze imibhalo lehumusha lamagama ngetindlela letintsatfu letehlukahlukene.
Bantfu. “Ngemalanga ekwakhiwa kwemkhumbi waNowa. Bantfu [“imiphefumulo,” NW] labambalwa, labasiphohlongo, bangena kulomkhumbi basindza emantini.” (1 Phetro 3:20) Lapha ligama lelitsi “imiphefumulo” ngalokucacile lisho bantfu
Tilwane. Ekulandziseni kweliBhayibheli ngendalo, siyafundza: “Nkulunkulu watsi: ‘Emanti akagcwale yonkhe inhlobo yetilwane [imiphefumulo, NW] letiphilako, kundize tinyoni etikwemhlaba emkhatsini wesibhakabhaka.’ Nkulunkulu watsi: ‘Umhlaba awuvete tonkhe tinhlobo tetilwane [imiphefumulo, NW] letiphilako: tonkhe tinhlobo tetifuyo, netetilwane letihamba ngesisu, netilo tesiganga.’ Kwase kuba njalo.” (Genesisi 1:20, 24) Kulamavesi, tinhlanti, tilwane letifuywako netesiganga, tonkhe tibitwa ngekutsi “yimiphefumulo.” Tinyoni kanye naletinye tilwane tibitwa ngekutsi yimiphefumulo kuGenesisi 9:10; Levithikhusi 11:46; kanye naNumeri 31:28. (Catsanisa neNW.)
Kuphila njengemuntfu. Ngalesinye sikhatsi ligama lelitsi “umphefumulo” [nawulicatsanisa neNW] lisho kuphila kwemuntfu. Jehova watjela Mosi: “Bonkhe labantfu bebafuna kukubulala sebafile.” (Eksodusi 4:19) Titsa taMosi tatifunani? Tatifuna umphefumulo wakhe. Ngalesikhatsi Rakheli abeleka indvodzana yakhe Bhenjamini, “umphefumulo wakhe waphuma (ngoba wafa).” (Genesisi 35:16-19, NW) Ngaleso sikhatsi, Rakheli wafa. Cabanga nangemavi aJesu: “Mine ngingumelusi lolungile. Umelusi lolungile udzela kuphila kwakhe [umphefumulo wakhe, NW] ngenca yetimvu.” (Johane 10:11) Jesu wanikela ngemphefumulo nobe kuphila kwakhe ngenca yebantfu. Kulamavesi eliBhayibheli ligama lelitsi “umphefumulo” libhekisele ngalokucacile ekuphileni kwemuntfu. Utawutfola letinyenti tibonelo lapho leligama lelitsi “umphefumulo” lisetjentiswe khona libe lisho kuphila kwemuntfu ku-1 Emakhosi 17:17-23; Matewu 10:39; Johane 15:13; kanye neMisebenti 20:10. (Catsanisa neNW.)
Nawuchubeka ufundza liVi laNkulunkulu utawubona kutsi ayikho indzawo eBhayibhelini lapho ligama lelitsi “kungafi” nobe “kuphila phakadze” ahlotjaniswa khona nalelitsi “umphefumulo.” Kunaloko, imiBhalo isho ngalokucacile kutsi umphefumulo uyafa. (Hezekeli 18:4, 20, NW) Ngako-ke, liBhayibheli libita umuntfu lofile ngekutsi “ngumphefumulo lofile.”
INCHAZELO YELIGAMA LELITSI “UMOYA”
Nyalo ase sibuke indlela liBhayibheli lelisebentise ngayo ligama lelitsi “umoya.” Labanye bantfu bacabanga kutsi lelitsi “umoya” ngulelinye ligama “lemphefumulo.” Kodvwa loko akusilo liciniso. LiBhayibheli likwenta kucace kutsi “umoya” kanye “nemphefumulo” kusho titfo letingafanani. Uyini umehluko?
Babhali beliBhayibheli basebentisa ligama lesiHebheru lelitsi ruʹach kanye nelesiGriki lelitsi pneuʹma lapho babhala “ngemoya.” ImiBhalo nayo iyayichaza inchazelo yalawo magama. Nasi sibonelo: Tihlabelelo 104:29, (NW), titsi: “Nawutsatsa umoya [ruʹach], wato [Jehova], tiyafa, tibuyele elutfulini.” Jakobe 2:26 yena utsi “umtimba ufile nawute umoya [pneuʹma].” Kulamavesi, ligama lelitsi “umoya” lisho loko lokwenta umtimba uphile. Ngaphandle kwemoya, umtimba ufile. Ngako-ke, eBhayibhelini ligama lelitsi ruʹach alihunyushwa nje kuphela ngekutsi “umoya” kodvwa liphindze lihunyushwe ngekutsi “ngemandla” nobe umoya wekuphila. Nasi sibonelo: Mayelana naZamcolo ngesikhatsi saNowa, Nkulunkulu watsi: “Ngitawuletsa zamcolo emhlabeni, utawufika abulale yonkhe inyama lenemoya [ruʹach] wekuphila, lengaphansi kwelizulu.” (Genesisi 6:17; 7:15, 22) Ngako ligama lelitsi “umoya” lisho emandla langabonakali (inhlase yekuphila) laphilisa tonkhe tidalwa letiphilako.
Umphefumulo nemoya akusiyo intfo yinye. Umtimba udzinga umoya njengobe nje nerediyo idzinga gezi
Lapho ikhuluma ngekufa kwemuntfu, incwadzi yemShumayeli 12:7 itsi: “Lutfuli [lemtimba wakhe] lusengakabuyeli emhlabatsini, lapho lwatsatfwa khona, nemoya usengakabuyeli kuNkulunkulu lowawuniketa.” Lapho umoya nobe emandla ekuphila, uphuma emtimbeni, umtimba uyafa futsi ubuyele lapho wachamuka khona
Kuyadvudvuta kwati kutsi nguloko kanye Nkulunkulu layawukwentela bantfu “labasemathuneni.” (Johane 5:28, 29) Ngesikhatsi seluvuko, Jehova utawumentela umtimba lomusha umuntfu lofile bese uyawuphilisa ngekuwufaka umoya nobe emandla ekuphila. Cabanga nje ngenjabulo leyobe ikhona ngalelo langa!
Nangabe ufuna kwati kabanti ngeligama lelitsi “umphefumulo” nalelitsi “umoya” njengobe asetjentisiwe eBhayibhelini, fundza incwadzi letsi Kwenzekani Kithina Lapho Sifa? nasemakhasini 369-373 kanye na-377-382 encwadzi letsi Ukubonisana NgemiBhalo, (titfolakala ngesiZulu) totimbili tishicilelwe boFakazi BaJehova.


text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
6 “Nibobona kutsi kulunga kwenu ningakwenteli kubukisa; ngobe nanenta njalo, uYihlo losezulwini ngeke aninikete umvuzo.
2 Ngako-ke nawupha labanye, ungamemeteli, njengobe kwenta batentisi emasinagogeni nasemigwacweni kute badvunyiswe bantfu. Ngicinisile ngitsi kini, sebavele bawutfolile umvuzo wabo.
3 Kodvwa wena nawupha labanye, ungavumeli kutsi sandla sakho sangesencele sibone loko lokwentiwa sandla sakho sangesekudla,
4 kuze nawupha ungabonwa bantfu. UYihlo lobona asekusitsekeni utakunika umvuzo.
5 “Nanithantaza, ningalingisi batentisi, ngobe batsandza kuthantaza beme emasinagogeni nasemakoneni emigwaco lemikhulu kute babonwe bantfu. Ngicinisile ngitsi kini, sebavele bawutfolile umvuzo wabo.
6 Kodvwa wena nawuthantaza, ngena ekamelweni lakho, uvale umnyango bese uthantaza kuYihlo losekusitsekeni. Yena utakunika umvuzo.
7 Nawuthantaza, ungaphindzaphindzi intfo yinye njengobe kwenta bantfu betive, ngobe bacabanga kutsi batawuviwa ngekukhuluma emagama lamanyenti.
8 Ningafani nabo, ngobe Nkulunkulu longuYihlo uyatati tintfo lenitidzingako ngisho nisengakaticeli.
9 “Ngako-ke kufanele nithantaze ngalendlela:
“‘Babe wetfu losezulwini, alingcweliswe libito lakho.
10 UMbuso wakho awute. Intsandvo yakho ayentiwe emhlabeni njengasezulwini.
11 Siphe sinkhwa setfu salamuhla,
12 usitsetselele tono tetfu, njengobe natsi sibatsetselela labasonako.
13 Ungasingenisi ekulingweni, kodvwa usikhulule kulomubi.’
14 “Ngobe nangabe nitsetselela labanye tono tabo, neYihlo losezulwini utanitsetselela;
15 kodvwa nangabe ningabatsetseleli labanye tono tabo, neYihlo losezulwini ngeke anitsetselele tono tenu.
16 “Nanizila kudla, ningalingisi batentisi ngekutenta labadzabukile, bona abayinaki imitimba yabo, ngobe basuke bafuna bantfu babone kutsi bazilile. Ngicinisile ngitsi kini, sebavele bawutfolile umvuzo wabo.
17 Kepha wena nawuzila kudla, gcobisa inhloko yakho, ugeze nebuso bakho
18 kuze bantfu bangaboni kutsi uzilile, kodvwa ubonwe nguYihlo losekusitsekeni. Yena utakunika umvuzo.
19 “Ningatibekeli umcebo emhlabeni, lapho umvunya nekutfomba kungawudla khona, nalapho emasela angagcekeza khona awebe.
20 Kodvwa tibekeleni umcebo ezulwini, lapho umvunya nekutfomba kungeke kuwudle khona, nalapho emasela angeke agcekeze khona awebe.
21 Ngobe lapho kunemcebo wakho khona, kulapho nenhlitiyo yakho itawuba khona.
22 “Sibane semtimba liso. Ngako-ke nangabe liso lakho lilihle, umtimba wakho wonkhe utawukhanya.
23 Kodvwa nangabe liso lakho lilibi, umtimba wakho wonkhe ngeke ukhanye. Nangabe kukhanya lokukuwe kubumnyama, lobo bumnyama butawuba bukhulu kakhulu.
24 “Kute umuntfu longasebentela emakhosi lamabili, ngobe utawutondza lenye atsandze lelenye, nobe ahloniphe lenye edzelele lelenye. Ngeke nikhonte Nkulunkulu kanye nemcebo.
25 “Ngako-ke ngitsi kini, ningakhatsateki ngekuphila kwenu mayelana nekutsi nitawudlani, nekutsi nitawunatsani, nobe ngemitimba yenu mayelana nekutsi nitawembatsani. Kuphila akukabaluleki yini kwendlula kudla, nemtimba kwendlula kwekwembatsa?
26 Nakisisani tinyoni; atilimi, ativuni futsi tite netinyango. Kodvwa uYihlo losezulwini uyatondla. Nine anikabaluleki yini kwendlula tona?
27 Ukhona yini kini longatsi ngekukhatsateka kwakhe engete umzuzu nje ekuphileni kwakhe?
28 Nitikhatsatelani ngekwekwembatsa? Fundzani endleleni timbali tesiganga letikhula ngayo; atikhandleki, futsi atitfungi;
29 kodvwa ngiyanitjela ngitsi, naSolomoni ebukhatikhatini bakhe abengembatsi njengato.
30 Ngako nangabe Nkulunkulu atembatsisa ngalendlela timbali tesiganga, letikhona lamuhla bese kusasa tiyahhohloka, ngeke yini anembatsise kakhulu nine leninekukholwa lokungakacini?
31 Ngako-ke ningacali nikhatsateke nitsi, ‘sitawudlani?’ nobe ‘sitawunatsani?’ nobe ‘sitawembatsani?’
32 Ngobe tonkhe letintfo ngito letiphishanekelwa bantfu betive. UYihlo losezulwini uyati kutsi niyatidzinga.
33 “Ngako-ke chubekani nifuna kucala uMbuso waNkulunkulu nekulunga kwakhe, tonkhe leletinye tintfo nitawengetelwa tona.
34 Ningacali nikhatsateke ngelilanga lelilandzelako, ngobe nalo litawuba netinkinga talo. Nakani tinkinga talamuhla kuphela.
Tfumela
Tfumela
I-NEW WORLD TRANSLATION OF THE HOLY SCRIPTURES
Matewu 6
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Iyini Injongo YaNkulunkulu Ngebantfu?
KUBOMABONAKUDZE, emsakatweni ngisho nasemaphephandzabeni tinyenti tindzaba letimbi lesitivako tekubulalana kwebantfu, tebuphekula ngisho netimphi. Nawe futsi kungenteka kukhona lokukuvisa buhlungu, mhlawumbe uyagula noma ushonelwe ngumuntfu lomtsandzako.
Tibute:
Nguloku yini Nkulunkulu lafuna kwenteke kimi nasemndenini wami?
Ngingalutfolaphi lusito lwekulwisana netinkinga tami?
Kuyoke kube khona yini kuthula sibili?
LiBhayibheli lisiniketa timphendvulo letenetisako talemibuto.
LIBHAYIBHELI LIFUNDZISA KUTSI NKULUNKULU UTAWENTA TINTFO LETIMANGALISAKO EMHLABENI.
Bantfu ngeke basabuva buhlungu, ngeke baguge futsi ngeke bafe.—Sembulo 21:4
“Labachutako bayawusuka emagonso njengenyamatane.”—Isaya 35:6
‘Emehlo etimphumphutse ayawuvuleka.’—Isaya 35:5
Labafile batawuvuswa.—Johane 5:28, 29
Ngeke sisagula.—Isaya 33:24
Bonkhe bantfu batawuba nenala yekudla.—Tihlabelelo 72:16
LOKUFUNDZA EBHAYIBHELINI KUNGAKUSITA
Kulula kucabanga kutsi ngeke tenteke letintfo locedza kutifundza. Kodvwa Nkulunkulu wetsembise kutsi masinyane utawutishintja tintfo emhlabeni, futsi liBhayibheli liyachaza kutsi utawukwenta njani loko.
LiBhayibheli aligcini ngaloko, liphindze lisitjele lesingakwenta nasifuna kujabula futsi siphile kahle nyalo. Asocabange ngetintfo letikuvisa buhlungu, kungaba tinkinga temndeni, tinkinga tetimali, kugula noma kufelwa ngumuntfu lomtsandzako. LiBhayibheli lingakusita kutsi ulwisane naletinkinga, futsi lingakudvudvuta ngekukunika timphendvulo temibuto lefana nanayi lelandzelako:
Sitawuphindze sibabone yini bantfu lesibatsandzako labafile?
Singetsemba njani kutsi vele Nkulunkulu utawutenta tonkhe letintfo lasetsembise tona??
Ngekufundza lencwadzi ukhombisa kutsi uyafuna kwati kutsi yini lefundziswa liBhayibheli. Lencwadzi itakusita. Inetigaba letihambisana nemibuto letakusita ukuvisise kahle lokushiwo liBhayibheli. Bantfu labanyenti kuyabajabulisa kucoca ngalokushiwo liBhayibheli naBoFakazi BaJehova. Setsemba kutsi nawe kutakujabulisa. Shengatsi Nkulunkulu angakubusisa usafundza loko liBhayibheli lelingakufundzisa kona!


text:
Indlela Longazuza Ngayo Kulencwajana
Lencwajana itakusita kutsi ukujabulele kufundza liVi laNkulunkulu liBhayibheli. ImiBhalo lesekugcineni kwesigaba ngasinye ikhombisa lapho kutfolakala khona timphendvulo talemibuto lebhalwe ngemagama lagcamile.
Njengobe ufundza lamavesi eliBhayibheli, cabanga ngendlela laphendvula ngayo lemibuto. Nome ngumuphi umuntfu longuFakazi WaJehova angakujabulela kukuchazela kutsi lemiBhalo isho kutsini.
Caphela: Tonkhe tincwadzi lekukhulunywa ngato kulencwajana tishicilelwe boFakazi BaJehova.
Fundza Kabanti
LUHLELO LWEKUFUNDZISWA NGELIBHAYIBHELI
Yini Leyentekako Nakuchutjwa Sifundvo SeliBhayibheli?
Emhlabeni wonkhe BoFakazi BaJehova batiwa ngeluhlelo lwekufundza nebantfu liBhayibheli mahhala. Tibonele kutsi lisebenta kanjani.


text:
Nguloko Yini Nkulunkulu Abekuhlosile?
FUNDZA nobe ngabe nguliphi liphepha. Bukela ithelevishini nobe ulalele umsakato. Kunetindzaba letinyenti tebugebengu, timphi kanye nebuphekula! Ase ucabange ngetakho tinhlupheko. Mhlawumbe kugula nobe kufa kwalotsite lomtsandzako kuye kwakubangela buhlungu lobukhulu. Ungahle utive njengendvodza lelungile lenguJobe leyatsi “kuhlupheka kwami kuyangicwilisa.”
Ase utibute:
Nguloku yini Nkulunkulu abekuhlosile ngami nangabo bonkhe bantfu?
Ngingalutfolaphi lusito lwekucatulula tinkinga tami?
Likhona yini litsemba lekutsi siyoke sibe nako kuthula emhlabeni?
LiBhayibheli lisinika timphendvulo letenetisako temibuto yetfu.
LIBHAYIBHELI LIFUNDZISA KUTSI NKULUNKULU UTAWULETSA NATI TINGUCUKO EMHLABENI.
“Uyakwesula tonkhe tinyembeti emehlweni abo, sekuyawubate kufa, nekulila, nekukhala, nebuhlungu.”
—Sembulo 21:4
“Labachutako bayawusuka emagonso njengenyamatane.”
—Isaya 35:6
“Emehlo etimphumphutse ayawuvuleka.”
—Isaya 35:5
‘Bonkhe bantfu labasemathuneni . . . bayawuvuka.’
—Johane 5:28, 29
“Kute lohlala [khona] loyakutsi: ‘Ngiyagula.’”
—Isaya 33:24
“Shangatsi kungaba nenala emasimini.”
—Tihlabelelo 72:16
ZUZA KULOKO LOKUFUNDZISWA LIBHAYIBHELI
Ungasheshi utsi loko lokushiwo emakhasini lendlulile angeke kwenteke. Nkulunkulu wetsembise kutsi utawutenta tonkhe letintfo futsi liBhayibheli liyachaza kutsi utawutenta njani.
Kepha liBhayibheli lenta lokungetulu kwaloko. Liniketa sicondziso ngendlela lesingaphila ngayo imphilo lejabulisako ngisho kwanyalo. Cabanga ngetinkhatsato takho. Tingase tihlanganise tindzaba tetimali, tinkinga temndeni, kugula, nobe kushonelwa ngulomtsandzako. LiBhayibheli lingakusita kute ukwati kusingatsa tinkinga takho, futsi lingakusita kute ukwati kuphendvula imibuto lenjengalena:
Kungani sihlupheka?
Singamelana njani ngemphumelelo netinkhatsato tekuphila?
Singakwenta njani kuphila kwemindeni yetfu kujabulise?
Kwentekani kitsi nasifa?
Sitawuphindze sibabone yini lesibatsandzako labafile?
Singaciniseka njani kutsi Nkulunkulu utatifeza tetsembiso takhe telikusasa?
Kufundza kwakho lencwadzi kubonisa kutsi ungatsandza kwati kutsi liBhayibheli lifundzisani. Lencwadzi itakusita. Naka kutsi ekugcineni kwelikhasi kunemibuto lehambisana netigaba. Tinkhulungwane tebantfu tiyakujabulela kusebentisa imibuto netimphendvulo naticoca ngeliBhayibheli naboFakazi BaJehova. Setsemba kutsi nawe utakujabulela. Shengatsi Nkulunkulu angakubusisa njengobe ujabulela sikhatsi lesimnandzi sekufundza ngaloko mbamba lokufundziswa liBhayibheli!


text:
INCENYE 12
Yini Longayenta Kute Umndeni Wakho Ujabule?
Lutsandvo lubalulekile kute imindeni ijabule. Efesu 5:33
Ngekwesimiso saNkulunkulu, umshado kufanele ube kuhlanganiswa kwendvodza yinye nemfati munye.
Indvodza lenelutsandvo iphatsa umfati wayo ngemusa nangekucondza.
Umfati kufanele abambisane nendvodza yakhe.
Bantfwana kufanele balalele batali babo.
Bani nemusa futsi wetsembeke, ungabi nenhlitiyo lembi nobe ungetsembeki. Kholose 3:5, 8-10
LiVi laNkulunkulu litsi indvodza kufanele itsandze umfati wayo njengobe itsandza umtimba wayo, futsi umfati kufanele abe nenhlonipho lejulile ngendvodza yakhe.
Kulala nemuntfu longakashadi naye kubi. Sitsembu naso asemukeleki.
LiVi laJehova lifundzisa imindeni indlela yekutfola injabulo.
Fundza Kabanti
TINDZABA LETIMNANDZI LETIVELA KUNKULUNKULU
Yini Lengenta Umndeni Wakho Ujabule?
Nkulunkulu lojabulako, Jehova, ufisa kutsi imindeni ijabule. Titfolele seluleko lesikahle seliBhayibheli semadvodza, bafati, batali kanye nebantfwana.


text:
Lalela Nkulunkulu kute Uphile Phakadze
UMdali ufuna kusicondzisa, kusivikela, aphindze asibusise.
Setfulo
Ngesizatfu sekutsi uyabatsandza bantfu, Nkulunkulu usifundzisa indlela lencono yekuphila.
Simlalela Njani Nkulunkulu?
Kufanele sikwati lokufanele sikwente kanye naloyo longasisita.
Ungubani Nkulunkulu Weliciniso?
Singafundza ngeligama lakhe siphindze sibone lobunye buntfu bakhe.
Kwakunjani Kuphila EPharadisi?
Incwadzi yekucala yeliBhayibheli ichaza loko.
Ngumiphi Imiphumela Leyaba Khona Ngekulalela Kwabo Sathane?
Kwase kucala kwenteka tintfo letimbi.
NgaZamcolo Lomkhulu, Ngubani Lowalalela Nkulunkulu? Futsi Bobani Labangamlalelanga?
Wabonakala njani ngalokucacile umehluko emkhatsini wekulalela nekungalaleli?
Yini Lesiyifundzako KuZamcolo Lomkhulu?
Akusiwo nje umlandvo wakadzeni.
Abengubani Jesu?
Kubaluleke ngani kwati Jesu?
Kusho Kutsini Kufa KwaJesu Kuwe?
Kungasenta sitfole tibusiso letinyenti.
Litawufika Nini LiPharadisi?
LiBhayibheli lasho tintfo lebetitawenteka letikhombisa kutsi lipharadisi selisondzele.
Ngutiphi Tibusiso Letitawutfolwa Ngulabo Labalalela Nkulunkulu?
Tintfo longeke ufune tikulahlekele.
Uyasilalela Yini Jehova?
Ngutiphi tintfo longatikhuluma naye?
Yini Longayenta Kute Umndeni Wakho Ujabule?
UMsunguli wemndeni usiniketa seluleko lesihle kakhulu.
Yini Lokufanele Siyente Kute Sijabulise Nkulunkulu?
Kunetintfo latenyanyako netintfo latitsandzako.
Ungakuveta Njani Kwetsembeka Kwakho KuJehova?
Sifiso sekwetsembeka kuNkulunkulu siyatitsintsa tincumo lesitentako.


text:
INCENYE 7
Abengubani Jesu?
Jehova watfumela Jesu emhlabeni. 1 Johane 4:9
Nangabe sifuna kujabulisa Jehova, kufanele silalele lomunye umuntfu lobalulekile. Esikhatsini lesidze ngembi kwekudala Adamu, Jehova wadala ingilosi lenemandla ezulwini.
Ngekuhamba kwesikhatsi, Jehova wenta kutsi italwe yintfombi ntfo, eBhetlehema. Ligama lalentfombi bekunguMariya. Lomntfwana wetsiwa libito kwatsiwa nguJesu.
Ngesikhatsi alapha emhlabeni, Jesu wativeta kahle timfanelo taNkulunkulu. Abenemusa, atsandza bantfu, futsi angeneka. Ngekungesabi, wafundzisa bantfu liciniso ngaJehova.
Jesu bekenta tintfo letinhle, kodvwa watondvwa. 1 Phetro 2:21-24
Jesu waphilisa labagulako futsi wavusa nalabafile.
Bafundisi bamtondza Jesu ngobe abebhabata timfundziso tabo temanga kanye netento tabo letimbi.
Bafundisi bancenga emaRoma kutsi ashaye Jesu futsi ambulale.
Fundza Kabanti
TINDZABA LETIMNANDZI LETIVELA KUNKULUNKULU
Ungubani Jesu Khristu?
Fundza kutsi wafelani Jesu, iyini inhlawulo naloko Jesu lakwentako nyalo.


text:
Indzaba 42: Imbongolo Iyakhuluma
WAKE wayiva imbongolo ikhuluma? Ungaphendvula ngekutsi ‘Cha, tilwane atikhulumi.’ Kodvwa liBhayibheli lisitjela ngembongolo leyakhuluma. Ase sibone kutsi kwenteka njani loko.
Ema-Israyeli abesakulungele kuhamba aye eveni laseKhenani. Bhalaki inkhosi yakaMowabi abewesaba ema-Israyeli, ngako watfumela indvodza lehlakaniphile ligama layo lokunguBhalamu kutsi iyowacalekisa. Wamtsembisa kumnika imali lenyenti, ngako Bhalamu wavele wagibela imbongolo yakhe waya kuBhalaki.
Jehova abengafuni kutsi Bhalamu acalekise bantfu Bakhe. Watfumela ingilosi yakhe lebeyiphetse inkemba lendze kutsi iyomncandza. Bhalamu akazange ayibone lengilosi, kodvwa imbongolo yakhe yona yayibona. Lembongolo yetama kubalekela lengilosi, kodvwa yagcina seyihleti phasi emgwacweni. Watfukutsela kakhulu Bhalamu, waze wayishaya ngendvuku.
Jehova wenta kutsi lembongolo ikhulume naBhalamu. ‘Kodvwa ngenteni kuwe kutsi ungaze ungishaye?’ kubuta lembongolo.
Waphendvula Bhalamu watsi: ‘Ungente silima, kube bengiphetse inkemba, ngabe ngiyakubulala nyalo.’
“Ngake ngakwenta yini loku kuwe?” kubuta imbongolo.
Watsi: “Cha.”
Jehova wase wenta kutsi Bhalamu ayibone lengilosi ime ekhatsi endleleni iphetse inkemba. Lengilosi yatsi kuye: ‘Uyishayeleni lembongolo yakho? Ngite lapha kutewuncandza wena, ngoba akukalungi kuyocalekisa sive saka-Israyeli. Kube beyingangibalekeli lembongolo yakho, ngabe wena sengikubulele nyalo, kodvwa yona bengitayishiya iphila.’
Bhalamu watsi kulengilosi: ‘Ngonile, bengingati kutsi ume lapha endleleni kutewuncandza mine.’ Lengilosi yamyekela wahamba, kodvwa Bhalamu wachubeka wayobona Bhalaki. Abesolo afuna kucalekisa ema-Israyeli, kodvwa Jehova wamenta wawabusisa katsatfu.
Numeri 21:21-35; 22:1-40; 23:1-30; 24:1-25.
Imibuto
- Abengubani Bhalaki, futsi kungani atfuma Bhalamu?
- Kungani imbongolo yaBhalamu yagcina seyihleti phasi emgwacweni?
- Bhalamu weva lembongolo ikhuluma itsini?
- Lengilosi yatsini kuBhalamu?
- Kwentekani ngalesikhatsi Bhalamu azama kucalekisa ema-Israyeli?
Imibuto leyengetiwe
- Fundza Numeri 21:21-35.
Kungani ema-Israyeli ayehlula iNkhosi Sihoni yema-Amori, kanye neNkhosi Ogi yaseBashani? (Num. 21:21, 23, 33, 34)
- Fundza Numeri 22:1-40.
Besiyini sisusa saBhalamu sekuzama kucalekisa ema-Israyeli, futsi ngusiphi sifundvo lesisitfolako kuloku? (Num. 22:16, 17; Taga 6:16, 18; 2 Phet. 2:15; Juda 11)
- Fundza Numeri 23:1-30.
Nakuba Bhalamu abekhuluma shengatsi ungumkhulekeli waJehova, kodvwa tentfo takhe takhombisa njani kutsi akasuye? (Num. 23:3, 11-14; 1 Sam. 15:22)
- Fundza Numeri 24:1-25.
Lendzaba yeliBhayibheli lokukhulunywa ngayo, ilucinisa kanjani lukholo lwetfu ngendlela Jehova layifinyelela ngayo injongo yakhe? (Num. 24:10; Isa. 54:17)


text:
SiSwati
siSwati (Isiswazi, Phuthi, Siswati, Siswazi, Swati, Swazi, Tekela, Tekeza, Thithiza, Yeyeza), lulwimi, lwemndeni wetilwimi tesi Nguni.
Lokucuketfwe
Emave lapho siSwati sisemtsetfweni khona[hlela | edit source]
khulunywa kwesiSwati[hlela | edit source]
1.706.924 bantfu labakhulúma siSwati:
- 1.013.193 baseNingizimu afrikha (1996).
- 650.000 baseSwatini (1993).
- 43.000 baseLusutfu (2002).
- 731 basMozambikhi (1980).
Kwakheka kwesiSwati[hlela | edit source]
Babhali nabahlahlela siSwati basehlukanisa ngalendlela:
- Luhlelo
Luhlelo lumayelana nekwakhiwa kwemisho kanye nemabito esiSwati.lapha kubukwaTingcetu tenkhulumo kanye nemitsetfo yato kute tente umusho lohlelekile wesiSwati.
- Imibhalo
Lapha kubukwa siSwati lesibhaliwe njengetinkondlo,tindzaba letimfishane, emanoveli, ema-Eseyikanye nemidlaloleyalhukene njengeyaseS'teji neyabomabonakhashane. Lokunye lokubukwako yindlela yekubhala lehlelekile nekusebentisa lulwimi lolungilo njengemabito enhlonipho kanye newemdzabu.
- Kusetjtentiswa kwelulwimi
Lesigaba ngiso lesinotsisa siSwati lapha kubukwa indleal lelungile yekusebentisa siSwati.
ISO[hlela | edit source]
- ISO 639-1: ss.
- ISO 639-2: ssw.
- ISO 639-3: ssw.
Kúfúna[hlela | edit source]
Kúbópha[hlela | edit source]
- siSwati Ethnologue iwebhusayithi (síNgísi).
- siSwati PanAfrican L10n iwebhusayithi (síNgísi).
- siSwati - síNgísi síchazamagâma.


text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
24 Ngesikhatsi Jesu ahamba esuka ethempelini, bafundzi bakhe beta kuye bamkhombisa takhiwo telithempeli.
2 Watsi kubo: “Niyakubona yini konkhe loku? Ngicinisile ngitsi kini: Kute litje leliyawushiywa etikwalelinye lingakadzilitelwa phansi.”
3 Kwatsi asehleti eNtsabeni Yemincuma, bafundzi bakhe beta kuye babodvwa batsi: “Sitjele, tiyawukwenteka nini letintfo, futsi siyawuba yini sibonakaliso sekuba khona kwakho nesekuphela kwalelive?”
4 Jesu wabaphendvula watsi: “Caphelani kute kubebete lonidukisako,
5 ngobe bantfu labanyenti batawukuta basebentisa libito lami batsi: ‘NginguKhristu,’ futsi batawudukisa incumbi yebantfu.
6 Niyawukuva ngetimphi etindzaweni letehlukahlukene, kepha akukafaneli nesabe. Ngobe letintfo kufanele tenteke, kodvwa kuphela kutawube kusengakefiki.
7 “Ngobe sive siyawuvukela lesinye sive, nembuso uvukele lomunye umbuso, futsi kuyawuba khona indlala nekutamatama kwemhlaba etindzaweni letehlukahlukene.
8 Tonkhe letintfo tiyawube tikucala kwemihelo.
9 “Bantfu bayawunihlupha, banibulale, futsi niyawutondvwa tive tonkhe ngenca yelibito lami.
10 Labanyenti bayawukuwa ekukholweni, batsengisane bodvwa futsi batondzane.
11 Kuyawuvela baphrofethi bemanga labanyenti badukise incumbi yebantfu,
12 futsi ngenca yekwandza kwebubi, lutsandvo lwalabanyenti luyawuphola.
13 Kodvwa loyo loyawucinisela kudzimate kube sekugcineni, nguye loyawusindziswa.
14 Letindzaba letimnandzi teMbuso tiyawushunyayelwa emhlabeni wonkhe, kuze kube bufakazi etiveni tonkhe, bese-ke kuphela kuyefika.
15 “Ngako nanibona intfo leyenyanyekako, futsi lebangela incitsakalo ime endzaweni lengcwele, njengobe kwasho umphrofethi Danyela (lofundzako akasebentise kucondza),
16 labo labaseJudiya babobalekela etintsabeni.
17 Umuntfu losetikwendlu akangehli kuyewukhipha tintfo endlini,
18 naloyo losemasimini akangabuyeli endlini kuyewutsatsa ingubo yakhe yangetulu.
19 Maye kulabo labatawube batetfwele nakulabo labatawube bamunyisa ngaleso sikhatsi!
20 Thantazelani kutsi lesikhatsi sekubaleka kwenu singabi sebusika nobe ngeliSabatha,
21 ngobe kutawuba nekuhlupheka lokukhulu lokungazange sekwenteke kusukela kwaba khona umhlaba, nalokungeke kuphindze kube khona.
22 Ngako-ke, ngaphandle kwekutsi lawo malanga afinyetwe, kute umuntfu labengasindza, kodvwa ngenca yalabo labakhetsiwe, lawo malanga ayawufinyetwa.
23 “Nangabe umuntfu atsi kini: ‘Bukani, nangu Khristu,’ nobe atsi: ‘Nanguya lapha!’ ningamkholwa loyo muntfu.
24 Kuyawuvela boKhristu mbumbulu nebaphrofethi bemanga, bente tibonakaliso netimangaliso kute badukise bantfu, ngisho nalabakhetsiwe nakungenteka.
25 Kodvwa nine senginecwayisile.
26 Ngako-ke, nangabe bantfu batsi kini: ‘Usehlane,’ ningayi khona; nobe batsi: ‘Usekhatsi endlini,’ ningabakholwa.
27 Ngobe kuba khona kweNdvodzana yemuntfu kuyawuba njengembane lomanyata esibhakabhakeni usuka emphumalanga ute uyewufika enshonalanga.
28 Nobe ngukuphi lapho kunesidvumbu khona, nemangce abutsana khona.
29 “Ngekushesha nasetendlulile leto tinhlupheko, lilanga liyawufiphala, inyeti ayiyukhanyisa, tinkhanyeti tiyawukuwa esibhakabhakeni, netintfo letinemandla tasezulwini tiyawunyakatiswa.
30 Lapho-ke kuyawubonakala sibonakaliso seNdvodzana yemuntfu ezulwini, futsi tonkhe tive temhlaba tiyawukhala tilile natiyibona ita isemafini inemandla nenkhatimulo.
31 Iyawutfumela tingilosi tayo, tiphume nakushaywa emacilongo tiye emagumbini omane emhlaba, futsi tigcogcele ndzawonye labakhetsiwe labakuwo wonkhe umhlaba.
32 “Fundzani sifundvo esihlahleni semkhiwa: Ngekushesha nasesihluma emagala lamasha futsi siveta emacembe, nibese niyati kutsi lihlobo selifikile.
33 Ngalokufanako, nanibona tonkhe letintfo kufanele nati kutsi iNdvodzana yemuntfu seyisemnyango.
34 Ngicinisile ngitsi kini: Lesitukulwane ngeke siphele tingakenteki tonkhe letintfo.
35 Lizulu nemhlaba kuyawukwendlula, kodvwa emavi ami wona ngeke endlule.
36 “Macondzana nalelo langa neli-awa, kute lowatiko, tingilosi ezulwini atati ngisho neNdvodzana ayati, kodvwa nguBabe kuphela lowatiko.
37 Njengobe kwakunjalo ngesikhatsi saNowa, kuyawuba njalo nekuba khona kweNdvodzana yemuntfu.
38 Ngobe ngesikhatsi usengakefiki Zamcolo, bantfu bebadla, banatsa, labadvuna batsatsa, labasikati bendza, kwadzimate kwaba lilanga Nowa langena ngalo emkhunjini,
39 futsi abazange banake kwate kwefika Zamcolo wabakhukhula bonkhe, kuyawuba njalo nekuba khona kweNdvodzana yemuntfu.
40 Emadvodza lamabili ayawube asensimini: Yinye iyawutsatfwa, kodvwa lenye ishiywe;
41 nebafati lababili bayawube basila etjeni: Munye uyawutsatfwa, kodvwa lomunye ashiywe.
42 Ngako-ke hlalani nilindzile ngobe anilati lilanga iNkhosi yenu letawufika ngalo.
43 “Kodvwa yatini loku: Kube umnikati wendlu bekati kutsi lisela litawufika ngasiphi sikhatsi, abetawuhlala agadzile kute indlu yakhe ingagcekezwa.
44 Ngako-ke nani hlalani nilungele, ngobe iNdvodzana yemuntfu itawufika ngeli-awa leningalicabangi.
45 “Ngubani vele losisebenti lesetsembekile nalesihlakaniphile, loyo iNkhosi yakhe lembeke ngetulu kwaletinye tisebenti tayo, kute itinike kudla ngesikhatsi lesifanele?
46 Siyajabula lesisebenti lokutawutsi iNkhosi yaso nayifika isitfole sikwenta loko!
47 Ngicinisile ngitsi kini: LeNkhosi itasibeka ngetulu kwako konkhe lokukwayo.
48 “Kodvwa nangabe lesisebenti sisibi futsi sitiyenga sitsi: ‘INkhosi yami itakwephuta,’
49 bese sicala kushaya leletinye tisebenti, sidle sibuye sinatse netidzakwa,
50 iNkhosi yaso itawufika ngelilanga nangesikhatsi lesingakayilindzeli ngaso,
51 futsi iyawusijezisa kabuhlungu, iphindze isibeke nebatentisi. Kulapho sitawufikelwa khona kukhala nekugedletela kwematinyo.
Tfumela
Tfumela
I-NEW WORLD TRANSLATION OF THE HOLY SCRIPTURES
Matewu 24
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Bunkondlo
Bunkondlo (ngesíNgísi: poetry). Lobu buciko bekuhlanganisa emagama kute loko lokushoko kuvakale ngendlela lemnandzi ibe ifundzisa. Bunkondlo behluke kuleminye imibhalo ngekutsi bona buhamba ngephethini, bunesigci losivako.
Tinkondlo temdzabu[hlela | edit source]
Leti tinkondlo tebuciko bemaswati, umsuka nemlandvo wato usesiveni semaswati.
Tibongo[hlela | edit source]
Tinanatelo[hlela | edit source]
vakashela Tinanatelo tichazwa ngalokujulile
Tinanatelo tifana netibongo kepha tinanatelo tiba temndeni wonkhe, kutsatfwa mhlawumbe tibongo takhokho lomkhulu, kuphindze kufakwe ekhatsi netihlabani takuleso sibongo.
Tinanatelo tichaza ngemsuka waleso sibongo, kutsi basukaphi, kubani, njani, nini futsi nebuchawe babo.
Sibonelo: nawunanatela bakaDlamini utsi: "nine lenacedza lubombo ngekuhlehletela".
Loku kufakatela inkhulumo letsi bachamuka enyakatfo bahlala dvute nemaThonga ngenca yekucabana bakhwela lubombo solo bahlehla badzimate befika eSwatini.
Emahubo / Umgubho[hlela | edit source]
Umgubho yinkhondlo lehlatjelwako, yinkhondlo letsintsa sive sonkhe.


text:
Tsintsana Natsi
Siyajabula kusita bonkhe bantfu labatsandza kufundza liBhayibheli nobe labafuna kwati ngemsebenti lesiwenta emhlabeni wonkhe. Sebentisa yinye yaletindlela letilandzelako kuze uchumane naBoFakazi BaJehova endzaweni yangakani.
● Cela kufundziswa liBhayibheli mahhala
● Tfola Lihholwa leMbuso laBoFakazi BaJehova
● Tfola lilanga nendzawo lakutawugujelwa khona Sikhumbuto sekufa kwaJesu lokwentiwa yonkhe minyaka
● Tfola indzawo lapho kutawube kunemhlangano lomkhulu waBoFakazi BaJehova
● Vakashela lelinye lemahhovisi etfu eligatja
● Sebentisa lemininingwane lengentasi nawufuna kusishayela noma kusibhalela
EBelgium
Christian Congregation of Jehovah’s Witnesses
rue d’Argile-Potaardestraat 60
B-1950 KRAAINEM
BELGIUM
+32 2-782-00-15
Tikhatsi Temsebenti
NgeMsombuluko kuya kuLesihlanu
Nga-8:00 ekuseni kuya ku-12:00 emini nanga-1:00 emini kuya ku-5:00 entsambama


text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
12 Wacala kukhuluma nabo asebentisa imifanekiso watsi: “Umuntfu lotsite walima insimu yemagilebisi, wayibiyela, futsi wagubha umgodzi wekuhlutela, waphindze wakha nembhoshongo; ngemuva kwaloko wayicashisa kubalimi wase uyahamba uya endzaweni lekhashane.
2 Nasekufika sikhatsi sekuvuna, watfumela sisebenti sakhe kulabalimi kutsi siyewulandza titselo talensimu.
3 Kodvwa basibamba lesisebenti basishaya, basihambisa silengisa tandla.
4 Waphindze watfumela lesinye sisebenti, naso basibhobota futsi bahlekisa ngaso.
5 Wase utfumela nalesinye, sona basibulala, futsi watfumela naletinye letinyenti, letinye tato batishaya kantsi letinye batibulala.
6 Ekugcineni besekusele indvodzana yakhe layitsandzako. Wayitfumela kulabalimi watsi: ‘Batayihlonipha lendvodzana yami.’
7 Kodvwa labalimi bakhuluma bodvwa batsi: ‘Lena ngiyo indlalifa. Kotani siteyibulala, futsi lifa litawuba letfu.’
8 Bayibamba bayibulala, futsi bayihudvulela ngephandle kwalensimu.
9 Utawukwentani-ke lomnikati walensimu? Utawufike ababulale labalimi, bese utsatsa lensimu uyiniketa labanye.
10 Anizange niwufundze yini lombhalo lotsi: ‘Litje lelaliwe bakhi seligucuke laba litje lekusimisa leliyinhloko.
11 Lelitje livela kuJehova, futsi liyasikhanga’?”
12 Tati temtsetfo nebaphristi labakhulu bebafuna lisu lekumbamba, kodvwa besaba lesicumbi sebantfu, ngobe bebabona kutsi ngalomfanekiso usho bona. Ngako bamshiya bahamba.
13 Babese batfumela labanye bebaFarisi nemalunga elicembu laHerodi kute bamgibe ngaloko lakushoko.
14 Nabefika batsi kuye: “Mfundzisi, siyakwati kutsi ukhuluma liciniso nekutsi awutsengi emehlo emuntfu, futsi awubuki loko umuntfu langiko ngephandle, kodvwa ufundzisa indlela yaNkulunkulu ngeliciniso: Kuvumelekile yini kutsi sikhiphe umtselo kuKhesari nobe cha?
15 Kufanele yini vele sitsele?” Wakubona kutentisa kwabo, ngako watsi kubo: “Ningilingelani? Aseningikhombise denariyo.”
16 Bamniketa, wababuta watsi: “Sabani lesitfombe nalelibito lelilapha?” Bona batsi kuye: “KwaKhesari.”
17 Ngako Jesu watsi kubo: “Nikani Khesari lokukwakhe, kodvwa ninike Nkulunkulu lokukwakhe.” Nabeva loku bamangala kakhulu.
18 Kwefika baSadusi, bona lebebatsi kute kuvuswa kwalabafile, bambuta batsi:
19 “Mfundzisi, Mosi wabhala kutsi nangabe indvodza ifa futsi ishiye umfati wayo ete bantfwana, umnakabo kufanele angene lomfati, kute atewutalela umufi bantfwana.
20 Kwakukhona telamani letisikhombisa, futsi wekucala watsatsa umfati wase uyafa ete bantfwana.
21 Umnakabo wamngena lomfati, kodvwa naye wafa ete bantfwana, kwenteka lokufanako nakuwesitsatfu.
22 Bonkhe bosikhombisa bafa bete bantfwana. Ekugcineni lomfati naye wafa.
23 Pho-ke nasekuvuswa labafile, lomfati utawuba wabani? Ngobe ube ngumfati wabo bonkhe.”
24 Jesu watsi kubo: “Nidukile, ngobe aniyati imiBhalo kanye nemandla aNkulunkulu.
25 Nasekuvuswa labafile, labadvuna ngeke batsatse bafati nalabasikati ngeke bendze, kodvwa batawufana netingilosi tasezulwini.
26 Mayelana nekuvuswa kwalabafile, anifundzanga yini encwadzini yaMosi, endzabeni yesihlahla lesivutsako, kutsi Nkulunkulu watsi: ‘NginguNkulunkulu wa-Abrahama, wa-Isaka newaJakobe’?
27 Yena unguNkulunkulu walabaphilako, hhayi walabafile. Nine niduke kakhulu.”
28 Lomunye wetati temtsetfo lowafika futsi wabeva baphikisana, asabonile kutsi Jesu ubaphendvule kahle, wambuta watsi: “Ngumuphi umtsetfo lomkhulu kunayo yonkhe?”
29 Jesu wamphendvula watsi: “Lomkhulu utsi: ‘Lalela Israyeli, Jehova unguNkulunkulu wetfu, futsi nguye yedvwa longuJehova,
30 ngako kufanele utsandze Jehova Nkulunkulu wakho ngayo yonkhe inhlitiyo yakho, nangawo wonkhe umphefumulo wakho, nangayo yonkhe ingcondvo yakho, nangawo onkhe emandla akho.’
31 Wesibili utsi: ‘Kufanele utsandze makhelwane wakho njengobe utitsandza wena.’ Kute lomunye umtsetfo lomkhulu kunalena.”
32 Lesati semtsetfo satsi kuye: “Mfundzisi, usho kahle nawutsi: ‘Nkulunkulu nguye yedvwa, futsi kute lomunye ngaphandle kwaKhe,’
33 nekutsi kumtsandza ngayo yonkhe inhlitiyo yami, ngayo yonkhe ingcondvo yami, nangawo onkhe emandla ami, kanye nekutsandza makhelwane wami njengobe ngititsandza, kubaluleke kakhulu kunayo yonkhe iminikelo yekushiswa kanye nemihlatjelo.”
34 Jesu wabona kutsi siphendvule ngekuhlakanipha, wase utsi kuso: “Awukho khashane nekungena eMbusweni waNkulunkulu.” Ngako kute lowaphindze waba nesibindzi sekumbuta.
35 Kodvwa njengobe Jesu achubeka nekufundzisa ethempelini, watsi: “Kungani tati temtsetfo titsi Khristu uyindvodzana yaDavide?
36 Ngesikhatsi achutjwa ngumoya longcwele, Davide ngekwakhe watsi: ‘Jehova watsi eNkhosini yami: “Hlala ngesekudla sami ngidzimate ngibeke titsa takho ngephansi kwetinyawo takho.” ’
37 Davide ngekwakhe umbita ngekutsi yiNkhosi, kuya ngani-ke kutsi abe yindvodzana yakhe?”
Lesicumbi sebantfu sasimlalele ngekujabula.
38 Wachubeka afundzisa atsi: “Caphelani tati temtsetfo letitsandza kuhamba tembetse tingubo letindze, letifuna kubingelelwa etimakethe,
39 futsi letitsandza tihlalo letingembili emasinagogeni kanye netindzawo letincono emadzilini.
40 Laba ngibo labadla tindlu tebafelokati, nalabenta imithantazo lemidze kute babonwe bantfu; ngako batawujeziswa kamatima.”
41 Wabese uhlala macondzana nemabhokisi emnikelo, wabuka bantfu lebebafaka imali kulamabhokisi. Labanyenti labanjingile bebafaka imali lenyenti.
42 Kwefika umfelokati lophuyile wafaka tinhlavu letimbili temali letatitelinani lelincane kakhulu.
43 Wabita bafundzi bakhe, watsi kubo: “Ngicinisile ngitsi kini: Lomfelokati lophuyile ufake lokunyenti kwendlula bonkhe labo lebebafaka imali kulamabhokisi emnikelo.
44 Ngobe bonkhe labanye bafake labakutsetse kulokunyenti labanako, kodvwa yena nanobe aphuyile, ufake konkhe lanako nalabephila ngako.”
Tfumela
Tfumela
I-NEW WORLD TRANSLATION OF THE HOLY SCRIPTURES
Makho 12
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg